Boleh guna aplikasi MySejahtera mulai 6 Sept untuk daftar derma organ

Pendaftaran sebagai pengikrar derma organ boleh dilakukan melalui aplikasi MySejahtera mulai 6 Sept ini, kata Menteri Kesihatan Khairy Jamaluddin.

Beliau berkata ia susulan kadar pendermaan organ di negara ini sangat rendah apabila Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation, lapor Bernama.

“Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.

Beliau berkata demikian pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di sini hari ini.

Khairy berkata bilangan pesakit yang masih menunggu untuk mendapatkan derma organ di Malaysia setakat hari ini adalah seramai 10,442 orang.

Namun, katanya hanya 2,700 kes transplantasi melibatkan pendermaan organ dijalankan sejak 1975.

“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.

Mengulas mengenai pemakaian pelitup muka, Khairy berkata beliau akan membuat pengumuman berkenaan ketetapan baharu pelitup muka selewat-lewatnya Rabu ini.

Beliau berkata Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka dan KKM masih dalam proses mengumpul pandangan orang ramai mengenai perkara itu.

Sementara itu, beliau berkata tiga pendekatan perlu dilihat oleh KKM sebelum negara diumumkan beralih ke fasa Endemik termasuk pengisytiharan daripada Pertubuhan Kesihatan Sedunia (WHO).

Selain itu, Khairy berkata Akta Pencegahan dan Pengawalan Penyakit Berjangkit 1988 (Akta 342) masih terpakai di seluruh negara sehingga akhir Disember tahun ini di mana seluruh kawasan Malaysia isytiharkan sebagai kawasan penyakit berjangkit.

Pendekatan ketiga adalah indikator kesihatan yang perlu diperoleh daripada pakar epidemiologi dalam konteks COVID-19 yang masih lagi bermutasi.


Saksi pertahan kenyataan bayar Guan Eng, ‘saya tidak diajar tukar cerita’

Seorang bekas naib presiden kanan sebuah syarikat hari ini memberitahu Mahkamah Sesyen di sini, bahawa beliau tidak ‘diajar’ untuk menukar cerita berhubung pembayaran RM2 juta yang dikatakan telah diberi kepada Lim Guan Eng.

Azli Adam, 58, bekas Naib Presiden Kanan Kewangan dan Perkhidmatan Korporat Syarikat Consortium Zenith Beijing Urban Construction Group Sdn Bhd (CZBUCG), menegaskan bahawa tiada pihak yang mengajarnya untuk menjawab berhubung kes rasuah bekas Ketua Menteri Pulau Pinang itu, menurut laporan Bernama semalam.

Beliau berkata demikian ketika disoal Timbalan Pendakwa Raya (TPR) Mohammed Mokhzani Faris Mokhtar, pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang, bernilai RM6.3 bilion.

Azli juga telah menjawab tidak, kepada soalan Mohammed Mokhzani sama ada antara 2018 dan 2020, ada mana-mana pegawai SPRM minta beliau untuk menukar ceritanya.

Ketika disoal balas peguam Gobind Singh Deo yang mewakili Lim, saksi pendakwaan ke-28 itu berkata ketika beliau dipanggil SPRM di ibu pejabat suruhanjaya itu di Putrajaya untuk siasatan, Zarul Ahmad yang ditahan reman, memberitahunya bahawa wang RM2 juta itu dibayar kepada Lim.

“Ketika perkara itu diberitahu, saya bersama Zarul Ahmad di dalam bilik siasatan SPRM yang terletak di tingkat bawah tanah,” katanya.
Ketika disarankan Gobind bahawa Zarul Ahmad telah menipunya dengan mengatakan RM2 juta diberikan kepada Lim, Azli berkata yang beliau tidak tahu.

Terdahulu, saksi itu memberitahu mahkamah bahawa, beliau tidak pernah melihat atau nampak RM2 juta itu diserahkan kepada ahli perniagaan G. Gnanaraja, dan perkara itu hanya boleh disahkan oleh Zarul Ahmad.

Pada 2019, Gnanaraja didakwa di Mahkamah Sesyen Shah Alam atas tiga pertuduhan rasuah RM19 juta, melibatkan penipuan menutup kes berkaitan projek terowong Pulau Pinang.

Azli yang sebelum ini memberi keterangan di Mahkamah Sesyen Shah Alam, ketika disoal seorang lagi TPR Datuk Wan Shaharuddin Wan Ladin hari ini berkata, beliau hanya mengetahui wang RM2 juta diberikan kepada Gnanaraja ketika kes itu dibicarakan, dan tidak nampak sendiri wang tersebut.

Ketika ditanya Wan Shahruddin, Azli berkata yang beliau juga tidak nampak Zarul Ahmad memberikan wang RM2 juta kepada Gnanaraja untuk kes tersebut.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Zarul Ahmad dilantik bagi melaksanakan Projek
Pembinaan Jalan-Jalan Utama dan Terowong di Pulau Pinang bernilai RM6,341,383,702.

Lim didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama.

Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Beliau juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri itu yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok.


Surat tuntutan daripada peguam Latiff dihantar kepada juruaudit projek LCS

Bekas Timbalan Menteri Pertahanan, Datuk Abdul Latiff Ahmad menghantar surat tuntutan kepada juruaudit yang mengeluarkan laporan didakwa menfitnahnya berhubung skandal projek kapal tempur pesisir (LCS).

Surat tuntutan itu dihantar menerusi firma guaman Chetan Jethwani & Co, melalui surat tuntutannya bertarikh 7 Sept, menuntut juruaudit menarik balik kenyataan berunsur fitnah dalam tempoh 48 jam atau menghadapi tindakan undang-undang dan mengeluarkan permohonan maaf kepada Latiff yang juga Menteri di Jabatan Perdana Menteri (Tugas-Tugas Khas).

Menurut laporan media, peguam mewakili Latiff, Chetan Jethwani memberitahu firmanya menghantar surat tuntutan kepada pengarah Alliance IFA (M) Sdn Bhd Prabhat Kumar.

“Kami boleh mengesahkan ada surat tuntutan (yang dihantar kepada juruaudit), tetapi kami belum menerima maklum balas lagi,” kata Chetan.

“Saya bukan dalam kedudukan untuk mendedahkan kandungan surat tuntutan itu, ia adalah sulit,” katanya dipetik laporan media.

Bagaimanapun katanya berkata pihak yang diwakilinya masih belum menerima sebarang maklum balas daripada juruaudit berkenaan.

Semalam, dilaporkan Latiff berkata tidak teragak-agak untuk memulakan tindakan undang-undang terhadap audit forensik mengancam untuk memulakan prosiding undang-undang terhadap juruaudit jika dia ‘gagal, enggan atau lalai’ untuk menjawab dalam tempoh 48 jam mulai 7 Sept.

Chetan merujuk pelbagai kenyataan yang dibuat oleh Timbalan Presiden PKR Rafizi Ramli berdasarkan laporan audit forensik, yang dibuat secara dalam talian berikutan keputusan kabinet untuk menukar status klasifikasi sulit pada 17 Ogos.

Rafizi mendakwa Zainab Mohd Salleh – wanita yang dikatakan di belakang dua syarikat luar pesisir dikaitkan dengan projek LCS – sebagai isteri kedua Abdul Latiff. Pun begitu, menteri itu telah menyangkal dakwaan timbalan presiden PKR itu.

Laporan audit itu atas arahan Boustead Heavy Industries Corporation (BHIC), syarikat induk Boustead Naval Shipyards (BNS), kontraktor utama projek LCS.

Surat itu menuntut Prabhat menulis ke BHIC untuk membuat pembetulan apa yang didakwanya sebagai kandungan tidak tepat dalam laporan forensik.

“BHIC tidak sepatutnya memberikan laporan yang salah kepada Jawatankuasa Kira-kira Wang Negara,” kata Chetan lagi.


Bersih 2.0 kata tawaran PM jamin kestabilan politik, demokrasi

Gabungan untuk Pilihan Raya Bersih dan Adil (BERSIH 2.0) menyifatkan tawaran Perdana Menteri (PM) Tan Sri Muhyiddin Yassin untuk melakukan beberapa pembaharuan institusi adalah langkah yang baik untuk menjamin kestabilan politik dan demokrasi berparlimen di Malaysia.

Pada masa sama Jawatankuasa Pemandu Bersih 2.0 dalam kenyataan hari ini turut menggesa pembangkang membentangkan jika benar mempunyai majoriti 111 atau lebih dan menyatakan pakej pembaharuan yang mampu memperkukuhkan pentadbiran merentas parti.

“Mekanisme pembuktian ini agar pembangkang mempunyai majoriti sebelum mereka dapat membuang PM sedia ada diistilahkan sebagai Undi Tidak Percaya Konstruktif (Constructive Voice of No Confidence).

“Ia perlu dipertimbangkan untuk mengelakkan kekhuatiran orang ramai kepada kekosongan kementerian – sebagaimana yang berlaku apabila Pakatan Harapan (PH) tumbang pada 24 Februari 2020 dan pembentukan Kabinet Perikatan Nasional (PN) pada 8 Mac 2020,” kata Bersih 2.0.

Kumpulan bebas itu juga berkata Perjanjian Keyakinan dan Pembekalan (CSA) tidak boleh hanya datang daripada Muhyiddin, tetapi juga mereka yang beraspirasi untuk menjadi Perdana Menteri dan memegang kerajaan selepas itu.

“Kami menggesa mereka untuk bersaing di atas dasar pembaharuan bagi membentuk kerajaan yang stabil dengan pada masa yang sama menyelesaikan kelompangan sistem politik negara,” kata Bersih 2.0

Bersih turut mencadangkan pembuatan dasar berkaitan pandemik yang lebih inklusif melalui Majlis Persekutuan-Negeri Bagi Kesihatan dan ekonomi, yang dipengerusikan Perdana Menteri dan Ahli Parlimen, dengan keanggotaan oleh menteri kanan, Ahli Parlimen pembangkang kanan, kesemua 13 Menteri Besar dan Ketua Menteri serta pakar atau teknokrat.

Bersih 2.0 juga mencadangkan Kerajaan PN meminda Peraturan Mesyuarat Dewan Rakyat untuk mengutamakan usul percaya dan tidak percaya pada masa akan datang; melaksanakan Undi 18 dengan segera mewartakan hari bekerja seterusnya sebagai tarikh pindaan Perlembagaan berkuat kuasa; dan menghentikan semua tahanan, pendakwaan dan gangguan kerajaan kepada mereka yang mengkritik kerajaan serta membantu perhimpunan aman #Lawan pada 21 Ogos.


Azmin umum berehat sebentar, janji teruskan khidmat kepada rakyat

Datuk Seri Mohamed Azmin Ali mengumumkan berehat sebentar daripada arena politik dan mahu membuat perancangan baharu.

Bagaimanapun, Ketua Penerangan Perikatan Nasional (PN) itu menerusi ciapan di laman Twitter miliknya, berkata beliau akan terus bertekad untuk berkhidmat kepada rakyat dan negara.

“Kepada semua rakyat Malaysia, ini adalah rehat seketika dalam kerjaya saya untuk berkhidmat kepada rakyat bagi memikirkan perancangan baharu.

“Namun begitu, tekad saya untuk berkhidmat kepada negara dan rakyat tidak akan putus,” katanya.

Sebelum ini, PN tidak menolak kemungkinan mencalonkan Mohamed Azmin sebagai Menteri Besar Selangor sekiranya menang Pilihan Raya Negeri (PRN) yang perlu diadakan sebelum Jun tahun ini.

Timbalan Pengarah Jentera Pilihan Raya PN Selangor, Kapten (B) Datuk Dr Zulkafperi Hanafi, berkata peluang sentiasa terbuka kepada bekas Menteri Besar Selangor itu yang juga Ahli Dewan Undangan Negeri (ADUN) Bukit Antarabangsa untuk kembali memimpin negeri ini.

Dr Zulkafperi berkata, PN juga yakin ke arah itu berdasarkan pengalaman Mohamed Azmin yang pernah menjadi Menteri Besar Selangor dari 2014 hingga 2018 dan ADUN Bukit Antarabangsa sejak 2008.

Pada PRU-15 lalu, Azmin yang cuba mempertahankan kerusi Parlimen Gombak kalah kepada rakannya daripada Pakatan Harapan yang juga Menteri Besar Selangor, Datuk Seri Amirudin Shari.

Azmin memperoleh 59,538 undi berbanding Amirudin (72,267 undi).


Senarai sembilan PPV untuk ‘walk in’ mulai Isnin

Sembilan pusat pemberian vaksin (PPV) terpilih akan menjalankan operasi vaksinasi jumpa terus atau ‘walk-in’ tanpa janji temu bagi penduduk di Lembah Klang bermula esok, 2 Ogos ini.

PPV terbabit ialah:

Mulai 2 Ogos hingga 4 Ogos PPV walk in itu akan dibuka khusus untuk penerima vaksin berusia 40 tahun ke atas atau mereka daripada kumpulan berisiko tinggi untuk mengalami kesan yang teruk daripada Covid-19 sekiranya dijangkiti di Lembah Klang.

Manakala walk in bagi semua warganegara Malaysia berusia 18 tahun ke atas di Lembah Klang bermula 5 Ogos hingga 22 Ogos, kata Pasukan Petugas Khas Imunisasi Covid-19 (CITF) dalam kenyataan hari ini.

“Masa jumpa terus bermula jam 2 petang setiap hari tertakluk kepada hari operasi PPV masing-masing,” katanya.

Dalam kenyataan sama CITF memaklumkan untuk bukan warganegara Malaysia di Lembah Klang pula, tarikh dibenarkan jumpa terus bermula 9 Ogos dan hanya akan dijalankan di PPV Stadium Nasional Bukit Jalil bermula jam 2 petang setiap hari tertakluk kepada hari operasi PPV masing-masing.

CITF berkata antara dokumen yang diperlukan iaitu bukti menunjukkan lokasi bermastautin di Lembah Klang seperti alamat di kad pengenalan, lesen memandu, sebarang bil utiliti atau kad kredit, kad pekerja, kad pelajar, surat perjanjian atau lain-lain lagi.

“Golongan komorbid diminta membawa sebarang bukti yang menunjukkan mereka komorbid seperti kad rawatan atau kad janji temu.

“Tambahan bagi bukan warganegara, mereka yang tidak mempunyai dokumen pengenalan atau perjalanan yang sah, mereka akan melalui proses yang telah ditetapkan dalam satu Garis Panduan Pengurusan Pemberian Vaksin Kepada Individu Bukan Warganegara yang telah dikeluarkan oleh CITF,” katanya.

“Pelaksanaan vaksinasi jumpa terus ini adalah berdasarkan ‘siapa dahulu, dia dapat’ bergantung kepada kapasiti bekalan di PPV, dengan individu jumpa terus akan diletakkan di bawah ‘senarai menunggu’ untuk hadir semula pada keesokan harinya sekiranya bekalan vaksin pada hari berkenaan sudah habis digunakan,” tambahnya.

“Adalah dimaklumkan bahawa golongan ibu hamil tidak perlu untuk jumpa terus bagi mendapatkan vaksinasi sebaliknya janji temu mereka akan diberikan melalui MySejahtera.

“CITF juga ingin mengingatkan bahawa jumpa terus hanyalah untuk penduduk di Lembah Klang. Individu yang telah mendapat janji temu adalah tidak dibenarkan untuk jumpa terus dan mereka juga tidak dibenarkan untuk membatalkan janji temu yang diberikan bagi tujuan jumpa terus sekiranya janji temu sedia ada adalah pada tarikh yang akan datang,” katanya.

Katanya operasi vaksinasi tanpa janji temu (jumpa terus) ini adalah berlandaskan kepada keperluan untuk melindungi penduduk di Lembah Klang dalam zon merah memandangkan kes jangkitan Covid-19 semakin meningkat.

Sementara itu, CITF memaklumkan bagi vaksinasi secara jumpa terus melalui program jangkauan di kawasan pinggiran Lembah Klang pula, ia akan bermula secara berperingkat pada 9 Ogos ini.

“Jadual pergerakan iaitu tarikh dan lokasi bergantung kepada perancangan pihak terlibat seperti badan bukan kerajaan dan agensi kerajaan yang menganjurkan Mobilisasi Vaksin Komuniti (MOVAK) serta lain-lain agensi seperti Pejabat Daerah dan Pejabat Kesihatan di kawasan sasaran.

“Hebahan tarikh, masa dan lokasi akan dilakukan melalui media sosial, media tradisional dan melalui kerjasama dengan Pejabat Daerah yang berkenaan serta Jabatan Penerangan Negeri Selangor,” katanya.


Peratusan mengundi hakikat sebenar PRU-15 musim hujan, banjir: Azmin

Ketua Penerangan Perikatan Nasional Datuk Seri Mohamed Azmin Ali berkata harapan peratusan keluar mengundi rendah menjadi hakikat kenapa Pilihan Raya Umum Ke-15 (PRU-15) diadakan pada musim tengkujuh, hujan dan banjir.

“Hakikatnya ada parti politik yang tidak mahu melihat peratusan keluar mengundi tinggi kerana peratusan rendah memberi lebih peluang kepada mereka untuk menang.

“Inilah wajah sebenar mengapa PRU-15 diadakan dalam musim hujan lebat dan kemungkinan banjir besar. Bagaimanapun, PN tidak gentar dengan kedegilan dan keangkuhan UMNO.

“PN akan menyertai pilihan raya dengan tekad untuk meneruskan agenda prihatin rakyat serta mengangkat martabat umat dan negara. PN siap siaga menyertai PRU-15 dengan semangat yang tinggi bagi menyelamatkan negara dan rakyat Malaysia,” katanya dalam kenyataan hari ini.

Sehubungan itu, beliau menyeru seluruh individu yang layak mengundi untuk keluar beramai-ramai bagi melaksanakan tanggungjawab sebagai rakyat Malaysia demi masa depan nusa dan bangsa.

Pada masa sama beliau yang juga Menteri Perdagangan Antarabangsa dan Industri itu berkata pendirian PN tuntas dan bertanggungjawab supaya tumpuan sepenuhnya diberikan kepada usaha mencerdaskan dan memulihkan ekonomi negara.

“…seperti menyediakan bantuan kewangan kepada peniaga kecil bagi meneruskan aktiviti perniagaan, melanjutkan moratorium untuk tempoh yang lebih munasabah, mengawal inflasi serta terus berusaha mencipta peluang pekerjaan kepada rakyat,” katanya.

“Kerajaan PN telah melaksanakan pakej rangsangan ekonomi bernilai RM530 bilion yang menyentuh dan memberi manfaat kepada semua lapisan masyarakat termasuk peniaga kecil, orang bujang, majikan dan pekerja serta industri.”

Beliau berkata pertumbuhan ekonomi negara pada suku tahun kedua 2022 sebanyak 8.9 peratus dan prestasi pelaburan serta perdagangan yang amat memberangsangkan adalah hasil langsung daripada Dasar Pelaburan Baharu negara yang diluluskan oleh Kerajaan PN pada April 2021.

Azmin berkata pada tahun 2021, hampir 300,000 peluang pekerjaan baharu dicipta dan sehingga suku kedua tahun 2022 telah melonjak kepada 539,000 peluang pekerjaan yang diberikan kepada rakyat Malaysia.

Beliau berkata dalam tempoh pentadbiran PN juga seluruh warga FELDA telah menikmati manfaat daripada penghapusan hutang yang ditanggung bertahun-tahun oleh peneroka.

“PN juga menekankan pentingnya kerajaan untuk memberi tumpuan kepada usaha-usaha bagi menghadapi kemungkinan banjir besar akibat Monsun Timur Laut bermula Oktober hingga awal tahun depan.

“Ini termasuklah persiapan dari segi kelengkapan aset penting, bantuan makanan dan keperluan asas, akses kepada perkhidmatan kesihatan dan bantuan pasca banjir,” katanya sambil menegaskan bahawa PN sentiasa meletakkan kepentingan dan keselamatan rakyat sebagai agenda penting.

Selain itu, bekas Ahli Parlimen Gombak berkenaan menyifatkan pembentangan Bajet 2023 oleh kerajaan pimpinan Naib Presiden UMNO Datuk Seri Ismail Sabri Yaakob pada 7 Oktober lalu hanya sia-sia apabila Parlimen dibubarkan sebelum ia diluluskan.

Selain membazir sumber tenaga dan masa anggota perkhidmatan awam yang telah berhempas-pulas mengerah fikrah dan tenaga bagi menyediakan bajet itu, Azmin berkata tindakan itu juga menunjukkan UMNO gagal merasai denyut nadi rakyat

Menurutnya keutamaan kita seharusnya ditumpukan untuk membantu rakyat mengharungi cabaran semasa dan memulakan kehidupan yang lebih terjamin.


Mat Hasan positif Covid-19

Timbalan Presiden UMNO Datuk Seri Mohamad Hasan mengesahkan beliau positif Covid-19 dan sedang menjalani kuarantin kendiri di kediamannya.

Menurutnya beliau disahkan positif sejak tujuh hari lalu san kini telah masuk hari ketujuh menjalani kuarantin.

“Alhamdulillah, hari ini dah sampai hari ke 7 saya menjalani isolasi kendiri,” katanya dalam kenyataan hari ini.

Bekas Menteri Besar Negeri Sembilan itu berkata beliau sentiasa berwaspada terhadap penularan Covid-19 dan sentiasa menjaga prosedur operasi standard (SOP).

“Didalam saya sangat berhati-hati menjaga SOP, terkena juga dengan jangkitan virus Covid 19.

“Berhati-hati lah, virus Covid-19 dah merata-rata di dalam masyarakat. Tak sabar nak turun ke Johor,” katanya.

Sebelum ini, beberapa kenamaan mengesahkan mereka dijangkiti Covid-19.

Antaranya termasuk Menteri Kanan Pertahanan Hishammuddin Hussein yang kini dirawat di Hospital Angkatan Tentera Tuanku Mizan, dan Menteri Besar Negeri Sembilan Aminuddin Harun.


8,843 majikan baharu daftar dengan Perkeso dalam tempoh sebulan

Seramai 8,843 majikan baharu tampil membuat pendaftaran sepanjang tempoh pemutihan selama sebulan dilaksanakan oleh Pertubuhan Keselamatan Sosial (Perkeso) yang berakhir pada 31 Mei lepas.

Ketua Pegawai Eksekutif Perkeso Datuk Seri Dr Mohammed Azman Aziz Mohammed berkata ia merupakan peningkatan memberangsangkan iaitu lebih 14 peratus berbanding 7,709 majikan baharu yang mendaftar pada April 2022, lapor Bernama.

“Saya meminta semua majikan yang masih belum mendaftar agar tampil kerana kami masih menerima pendaftaran di pejabat Perkeso di seluruh negara dan tindakan tidak akan diambil,” katanya kepada pemberita selepas Op Kesan di sekitar Sesyen 15, Shah Alam, semalam.

Terdahulu Mohammed Azman melancarkan Op Kesan Peringkat Kebangsaan di Pusat Konvensyen Shah Alam (SACC).

Beliau berkata berdasarkan Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) semua majikan yang menggajikan sekurang-kurangnya seorang pekerja tanpa mengira had gaji, wajib mendaftar dengan agensi tersebut.

Katanya pihak majikan tidak sepatutnya melihat kewajipan itu sebagai bebanan kerana kadar caruman yang dikenakan hanya 1.75 peratus kepada majikan dan 0.5 peratus kepada pekerja.

“Jangan lihat ini sebagai satu bebanan, jika berlaku apa-apa kepada pekerja siapa yang hendak tanggung kehidupan dan keluarga mereka.

“Kalau ada caruman dengan Perkeso, insya-Allah dari segi perubatan, pemulihan, hilang upaya dan berlaku kematian, keluarga mereka akan terjamin,” katanya.

Dalam pada itu, beliau berkata setakat 11 pagi tadi sebanyak 1,258 majikan telah diperiksa di seluruh negara menerusi Op Kesan dan 220 kompaun telah dikeluarkan kerana tidak berdaftar dengan Perkeso.

Sementara itu di SEREMBAN Pengarah Perkeso Negeri Sembilan Fuad Alias berkata antara alasan diberikan majikan yang tidak mendaftarkan pekerja mereka dengan Perkeso kerana tidak tahu keperluan melakukannya.

Beliau berkata kebanyakan majikan yang belum berdaftar adalah peniaga baharu yang tidak mengetahui mengenai Akta Keselamatan Sosial Pekerja 1969 (Akta 4) dan akta lain berkaitan.

“Kebanyakan majikan yang tidak berdaftar ini memiliki perniagaan kecil dan menggaji pekerja kurang daripada dua orang. Terdapat juga peniaga baharu yang sedang dalam fasa ‘mencuba nasib’ dalam perniagaan dan tidak berani mencarum dengan Perkeso.

“Selain itu, ada yang menggaji pekerja asing tetapi tidak dapat menunjukkan bukti bahawa pekerja ini didaftarkan di bawah Perkeso ataupun tidak,” katanya kepada pemberita selepas Op Kesan di premis perniagaan kecil di sekitar Seremban Jaya di sini hari ini.

Menurutnya terdapat juga alasan lain seperti pekerja tersebut merupakan ahli keluarga atau pasangan kepada pemilik premis dan tidak tahu perlu berdaftar dengan Perkeso.

Fuad berkata sehingga 31 Dis lepas, statistik menunjukkan 38,985 majikan di negeri ini aktif mendaftar di bawah Akta 4 dengan seramai 250,465 pekerja mendapat perlindungan Perkeso.

Dalam pada itu, menerusi Op Kesan katanya sebanyak 49 kompaun berjumlah RM45,000 dikeluarkan kepada majikan di premis sekitar Seremban Jaya atas kesalahan Akta 4 dan Akta Sistem Insurans Pekerjaan 2017 (Akta 800) kerana gagal mendaftarkan perusahaan dan pekerja.


BN akan kalah di Perlis: Zahidi

Bekas Ahli Majlis Tertinggi UMNO Datuk Zahidi Zainul Abidin meramalkan Barisan Nasional (BN) buat julung kalinya akan kalah teruk di Perlis dalam Pilihan Raya Umum Ke-15 (PRU-15) Sabtu ini.

Penyandang kerusi Parlimen Padang Besar itu turut menjangkakan BN akan hilang sekurang-kurangnya dua kerusi Parlimen iaitu Arau serta kawasan ditandinginya.

Dalam PRU-15 ini, Zahidi yang digugurkan oleh BN, bertanding atas tiket Bebas untuk mempertahankan kerusi Parlimen Padang Besar.

Beliau berdepan saingan lima penjuru daripada calon Perikatan Nasional, Datuk Rushdan Rusmi; Ko Chu Liang (Warisan); Datuk Zahida Zarik Khan (BN); dan Mohamad Saad @ Yahya (PH).

Kerusi Parlimen Arau pula ditandingi seorang lagi bekas pemimpin UMNO yang digugurkan, Datuk Seri Shahidan Kassim. Beliau bertanding atas tiket Perikatan Nasional.

Difahamkan, satu lagi kerusi iaitu Parlimen Kangar, BN turut berdepan masalah menarik pengundi, susulan kebangkitan gelombang sokongan kepada Perikatan Nasional.

Mengulas lanjur, Zahidi berkata ramalan beliau dibuat hasil kajian dan situasi semasa sokongan yang semakin menurun terhadap BN setelah parti itu menggugurkan calon boleh menang.

Beliau turut menjangkakan BN akan kehilangan sekurang-kurangnya sembilan kerusi Dewan Undangan Negeri (DUN) pada pilihan raya Sabtu ini.

“Di Arau, empat kerusi sudah tentunya kalah, iaitu Guar Sanji, Pauh, Simpang Empat dan Sanglang. Di Kangar, BN dijangka kalah di Kuala Perlis, Indera Kayangan, Sena dan Bintong.

“(Di) Padang Besar, BN dilihat sudah pasti kalah di DUN Titi Tinggi, manakala Parlimen Arau, Shahidan Kassim dilihat tidak menghadapi masalah untuk menang, selain Padang Besar peluang 50-50 untuk BN menang,” katanya menurut Utusan.


Pemilihan parti, akar umbi UMNO bimbang akan dikuasai pemimpin berjawatan

Pemilihan parti UMNO jika diadakan sebelum pilihan raya umum ke-15 (PRU-15) diadakan dibimbangi akar umbi akan dikuasai pemimpin atasan yang berjawatan, sementara yang tidak berjawatan bakal berdepan halangan besar.

Selain bimbang UMNO akan berpecah, akar umbi parti tidak menolak terdapat pemimpin yang berjawatan khususnya menerusi lantikan Perdana Menteri (PM) Datuk Seri Ismail Sabri Yaakob dalam kerajaan akan mendominasi pemilihan parti.

Kebiasaannya, mereka yang diberikan jawatan dan kedudukan dalam syarikat berkaitan kerajaan (GLC) sama ada sebagai ahli lembaga pengarah atau pengerusi mempunyai kelebihan kerana akan dapat mempengaruhi pengundi semasa pemilihan nanti.

Untuk rekod, sejak Ismail Sabri yang juga Naib Presiden UMNO dilantik sebagai PM, banyak pemimpin UMNO yang dilantik untuk mengisi kekosongan jawatan dalam GLC dan agensi-agensi kerajaan.

Pemimpin yang berjawatan dan mempunyai kedudukan dikatakan mempunyai sumber dana yang mampu mempengaruhi akar umbi untuk menyokong mereka semasa pemilihan nanti, sementara yang tidak mempunyai sebarang kedudukan dalam kerajaan pasti akan tersisih.

Majoriti lantikan politik yang dibuat dalam kerajaan ketika ini banyak menyebelahi kem pro-Ismail Sabri, tidak banyak lantikan melibatkan kem yang menyokong Presiden UMNO, Datuk Seri Ahmad Zahid Hamidi.

Sebagai contoh, Ketua Pemuda UMNO Datuk Asyraf Wajdi Dusuki yang diketahui sering mempertahankan Zahid dan mengkritik kerajaan, sehingga hari ini masih tidak berjawatan dan tidak mendapat tempat dalam kerajaan ditadbir Ismail Sabri.

Isu lantikan politik dalam kerajaan bukan perkara baharu, ia boleh dikatakan batu loncatan kepada mana-mana individu dalam UMNO yang mahu bergerak lebih jauh dalam karier politik mereka.

Ketua UMNO Bahagian Wangsa Maju, Datuk Seri Dr Mohd Shafie Abdullah mengakui perpecahan dalaman akan berlaku sekiranya pemilihan parti diadakan sebelum PRU-15 kerana bakal berlaku perebutan kuasa sesama sendiri dan mereka yang berjawatan pasti mempunyai kelebihan untuk menang.

“Kita tak tahu sama ada Jabatan Pendaftaran Pertubuhan (ROS) lulus atau tidak pemilihan ke tahun depan iaitu enam bulan selepas PRU. Kalau ada pemilihan di peringkat bahagian-bahagian, cawangan-cawangan tahun ini takut berpecah perang di bahagian maka nanti ada pemancing-pemancing akan timbul.

“Pemancing-pemancing kali ini adalah dalam kalangan yang high class, ada jawatan, berduit maka nanti akan berkocak akar umbi.

“Bayangkan kalau berkocak kita tidak kira sapa menang kerana akhirnya Parti Pribumi Bersatu Malaysia (PPBM) jadi kuat, mereka ini sudah nak mati kenapa mesti bagi nyawa?” katanya dipetik UMNO Online semasa program Bengkel Pemantapan Jentera PRU-15 Parlimen Wangsa Maju yang diadakan di Sekin Fisherman Village Hotel Dan Resort semalam.

Pada Mei, UMNO telah menghantar surat kepada Jabatan Pendaftaran Pertubuhan (RoS) berkaitan pindaan Perlembagaan UMNO yang telah dibuat.

Pindaan tersebut diluluskan pada Perhimpunan Agung Khas UMNO supaya pemilihan parti diadakan dalam tempoh enam bulan selepas PRU.

Ia diluluskan selepas 2,586 perwakilan bersetuju untuk meluluskan usul yang dibentangkan oleh Naib Presiden UMNO, Datuk Seri Mohamed Khaled Nordin dan disokong oleh Ismail Sabri.


PRN Melaka: Pemimpin UMNO sudah mula atur langkah berunding dengan PH

Langkah berunding dengan blok pembangkang, Pakatan Harapan (PH) sudah dimulakan pemimpin atasan UMNO walaupun keputusan Pilihan Raya Negeri (PRN) hanya akan diketahui pada 20 November ini.

Rundingan tersebut hampir sama dengan langkah yang pernah berlaku di Perak apabila Menteri Besar (MB) Datuk Seri Ahmad Faizal Azumu disingkir selepas persetujuan UMNO bekerjasama dengan PH, hasilnya seorang MB baharu daripada UMNO dilantik.

Sumber Agenda Daily mengesahkan pemimpin atasan UMNO sudah mula mencari jalan dan menghantar mesej kepada pemimpin PH berhubung kesediaan mereka untuk menjalinkan kerjasama bagi membentuk sebuah kerajaan baharu di Melaka.

Paling jelas pengakuan Pengarah Pilihan Raya Barisan Nasional (BN) di Melaka, Datuk Seri Mohamad Hasan sendiri sudah membuat pengakuan berhubung kenyataannya tidak menolak kerjasama dengan parti lain di Melaka tidak terbatas dengan Perikatan Nasional (PN) sahaja.

“Kita terbuka kerjasama dengan sesiapa…tak bermaksud dengan PN sahaja, dengan sesiapa boleh… apa pasal semua orang boleh bekerjasama dengan semua orang, UMNO tak boleh,” kata Mohamad dalam satu wawancara dengan Bernama baru-baru ini.

Menurut sumber yang menjelaskan kenyataan Mohamad tersebut, ia bertujuan memberi mesej kepada pemimpin PH khususnya kepada Ketua Pembangkang, Datuk Seri Anwar Ibrahim yang juga cikgu kepada Presiden UMNO, Datuk Seri Ahmad Zahid Hamidi untuk membuat pertimbangan berhubung tawaran tersebut.

“Ia adalah mesej jelas kepada Anwar bahawa BN terbuka untuk berunding dengan PH, jadi faham-fahamlah untuk mereka menyambut… Ia agak luar biasa apabila kenyataan sedemikian keluar ketika tinggal beberapa hari sahaja lagi sebelum hari pengundian,” kata sumber.

Bagaimanapun, sumber memberitahu pemimpin UMNO mengambil pendirian untuk tunggu dan lihat keputusan pada hari pengundian nanti untuk sama ada meneruskan langkah berunding dengan PH atau sebaliknya.

“Ia adalah jalan selamat yang dipilih UMNO dan BN bagi memastikan sekiranya tidak memiliki jumlah kerusi yang cukup mereka masih boleh mendapatkan sokongan daripada PH nanti untuk membentuk kerajaan.

“Difahamkan Zahid tidak mahu berunding dengan PN kerana bimbang akan dikecam menjilat ludah sendiri selepas keputusannya untuk masuk bertanding PRN Melaka secara solo… Mana Zahid nak letak mukanya jika tiba-tiba terpaksa menerima PN dalam satu kerajaan nanti,” kata sumber.

Langkah berunding dengan PH yang sedang dirancang oleh pemimpin UMNO itu dianggap sebagai satu plan kecemasan sekiranya memerlukan tambahan beberapa kerusi lain untuk mencukupkan majoriti yang diperlukan bagi membentuk kerajaan negeri.

“Zahid dan Mohamad sudah mula melihat realiti yang bakal berlaku pada PRN kali ini, bagi mengelakkan tercetusnya satu lagi kemelut politik di Melaka satu kerajaan yang stabil dan kuat perlu dibentuk.

“Lagipun, dua calon bekas Ahli Dewan Undangan Negeri (ADUN) UMNO kini sudah berada disana sebagai calon PH apabila diletak bertanding atas tiket gabungan itu,” katanya merujuk kepada dua bekas ADUN UMNO, Datuk Seri Idris Haron dan Datuk Nor Azman Hassan.

Idris bertanding atas tiket calon PKR di kerusi Asahan, sementara Nor Azman pula di kerusi Pantai Kundor atas tiket Amanah.

Kedua-dua calon tersebut juga menjadi pertaruhan UMNO bagi memastikan rundingan kerjasama dengan PH itu berjaya.

Pada PRN Melaka kali ini, BN bertanding semua 28 kerusi DUN; UMNO bertanding di 20 kerusi, tujuh MCA dan satu MIC.

Mohamad berkata BN sekurang-kurangnya perlu memenangi 20 kerusi Dewan Undangan Negeri (DUN) bagi membentuk satu kerajaan yang stabil dan melihat peluang BN sangat cerah untuk menyapu banyak kerusi kali ini.

Cadangan jajaran baharu sebelum ini timbul hasil cetusan Presiden UMNO Datuk Seri Ahmad Zahid Hamidi yang membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya PN semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

“Kedinamikan politik pasti berlaku saya lihat…saya bukan seorang nujum politik tetapi saya yakin kalau mahu disebut hala tuju atau kedinamikan itu kita lihat, selepas PRU15, sama ada ia akan diadakan dalam waktu terdekat, atau dalam tempoh yang hanya Allah Taala sahaja tahu kerana kalau mengikut cukup tempoh pilihan raya adalah pada tahun 2023.

“Pada ketika itu, saya hampir pasti bahawa akan ada sesuatu yang akan berlaku kepada UMNO, sebagai sebuah parti induk orang Melayu dan Islam, di mana ketika itu akan ada Perikatan 3.0 bukan Perikatan Nasional,” katanya semasa wawancara Program 75 Tahun Jubli Intan lalu.


Kerat mayat ibu 15 bahagian

Polis yang menahan seorang lelaki selepas dipercayai membunuh dan memotong badan ibunya di sebuah rumah di Taman Kerian, Parit Buntar, Perak, semalam, menemui 15 bahagian tubuh manusia yang telah dipotong.

Penemuan itu susulan bau busuk luar biasa yang dilaporkan jiran mangsa berusia 68 tahun.

Ketua Polis Perak Datuk Mior Faridalathrash Wahid berkata bau busuk itu membawa penemuan 15 bahagian tubuh badan seorang wanita warga emas di dalam tangki kumbahan dipercayai dibunuh anak lelakinya.

“Polis bergegas ke rumah mangsa berusia 68 tahun untuk membuat pemeriksaan sebaik menerima aduan bau busuk luar biasa daripada jiran sekitar.

“Pemeriksaan di bahagian belakang rumah menemukan potongan mayat di dalam saluran najis yang ditutup menggunakan papan kayu,” katanya.

Beliau berkata pihak polis sebelum ini menerima laporan daripada anak perempuan mangsa mengenai kehilangan ibunya pada 28 Mei lalu dan siasatan dibuka sebagai kes orang hilang.

“Kita yakin suspek mempunyai masalah mental dan permohonan reman ke atasnya akan dibuat hari ini bagi membantu siasatan lanjut mengikut Seksyen 302 Kanun Keseksaan,” katanya

Mior Faridalathrash dalam kenyataan susulan berkata suspek yang berusia 42 tahun itu pernah menerima rawatan sebagai pesakit mental di sebuah hospital swasta di Pulau Pinang 20 tahun lalu.

“Setelah itu, suspek tidak pernah menerima apa-apa rawatan susulan,” katanya.

Mangsa hanya tinggal berdua bersama suspek di rumah itu sejak 12 tahun lalu selepas suami mangsa meninggal dunia dan mereka menjalankan urusan jual beli barangan terpakai.

Polis turut merampas sebilah parang, dua pisau serta barang-barang yang dipercayai digunakan suspek bagi melakukan pembunuhan tersebut.


Kes 3R berbeza, Guan Eng tak sentuh institusi diraja : Polis

Ketua Polis Negara, Tan Sri Razarudin Husain berkata siasatan terhadap Pengerusi DAP, Lim Guan Eng berkait 3R yang menyentuh soal tokong Buddha berbeza dengan siasatan terhadap Menteri Besar Kedah, Datuk Seri Muhammad Sanusi Md Nor.

Katanya, kenyataan Guan Eng dan Presiden PAS, Tan Sri Abdul Hadi Awang tidak menyentuh institusi diraja seperti dilakukan Muhammad Sanusi.

“Anda (waratawan) ada fakta kes Lim Guan Eng dan Tan Sri Hadi Awang? Mereka tidak menyentuh institusi diraja. Berbeza.

“Siasatan itu telah lengkap lebih kurang 70% dan kita juga telah menghantar kertas siasatan tersebut kepada AGC (Pejabat Peguam Negara) semalam.

“Ada lagi siasatan yang perlu kita selesaikan dari segi penyimpanan data dan forensik. Itu siasatan yang akan diteruskan, insya-Allah,” katanya pada sidang media di Bukit Aman, hari ini.

Isu 3R merujuk kepada kaum, agama dan institusi diraja.

Awal pagi tadi, Muhammad Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Muhammad Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan 1948 kerana mengkritik kerajaan campuran dan beliau mengaku tidak bersalah serta minta dibicarakan.

Sebelum ini, polis mengesahkan membuka kertas siasatan terhadap Guan Eng yang juga Ahli Parlimen Bagan berhubung kenyataannya yang mendakwa kemenangan ‘gelombang hijau’ merujuk kepada Perikatan Nasional (PN) di Pulau Pinang pada PRN kali ini akan menyebabkan tokong Buddha dirobohkan serta sekatan beragama berlaku.

Menurut polis, Guan Eng disiasat di bawah Seksyen 4(1) Akta Hasutan 1948, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998 selepas menerima beberapa laporan terhadapnya kerana dipercayai menyentuh isu 3R (kaum, agama dan raja) ketika berucap pada program ‘Tian Fu Gong Bai Long Wang Singapore – Malaysia Tour 2023’ di Tokong Batu, Jelutong, Pulau Pinang pada 7 Julai lalu.

Portal MalaysiaNow yang menterjemahkan laporan China Press melaporkan Guan Eng berkata ‘gelombang hijau’ akan menyebabkan tokong dirobohkan namun penyembahan terhadap ‘tuhan dan Buddha’ akan terus dilindungi jika kerajaan semasa Pulau Pinang dikekalkan selepas PRN.

Namun bekas menteri kewangan itu menafikan laporan itu dan berkata ucapannya merujuk kepada kes sebuah kuil Hindu  yang dirobohkan pada Julai 2020 di Kedah.


Ulasan: Majoriti penyokong BN tidak mengundi PH di Padang Serai

Dalam posting saya sebelum ini, saya ada mengulas mengenai isu ‘vote transferability’ atau kebolehpindahan undi. Berdasarkan kajian yang dibuat sebelum PRU-15, didapati tidak ada ‘vote transferabilty’ antara Barisan Nasional (BN) dan Pakatan Harapan (PH) jika kedua-dua parti ini bergabung.

Hanya 1/3 penyokong BN dan PH bersetuju kedua-dua parti ini bergabung.

Ini bermakna, jika kedua-dua parti ini memasuki gelanggang pilihan raya sebagai satu gabungan, 2/3 daripada penyokong parti mereka tidak akan menyokong.

Datuk Seri Saufuddin Nasution Ismail, Setiausaha Agung Pakatan Harapan dalam tulisan di facebook beliau mengakui telah ada perbincangan antara BN dan PH sebelum PRU-15 untuk kedua-dua parti membentuk kerajaan selepas pilihan raya.

(Saifuddin kemudiannya mengatakan beliau silap susun ayat dalam tulisan di facebook – lihat Utusan

Semasa kempen PRU-15, pemimpin kedua-dua parti itu menafikan sekeras-kerasnya ada perbincangan antara mereka untuk membentuk kerajaan gabungan.

Saya agak mereka tahu kalau perkara ini didedahkan kepada rakyat, mereka akan hilang sokongan dalam kalangan penyokong mereka sendiri dan kalah di banyak kerusi.

Kerana itu, Tan Sri Muhyiddin Yassin dalam kenyataannya semalam mengatakan pembohongan PH dan BN ini adalah “the biggest electoral fraud ever” dalam sejarah negara. (Berita Harian).

Keputusan PRU-15 yang tertangguh bagi Parlimen Padang Serai dan DUN Tioman membuktikan memasuki gelanggang pilihan raya sebagai gabungan adalah satu malapetaka buat PH dan BN. Calon PH kalah teruk di Padang Serai dan calon BN menang tipis di Tioman.

Calon PH di Padang Serai hanya meraih 35,377 undi berbanding calon PN yang mendapat 51,637 undi. PN menang dengan majoriti 16,260 undi.

Dalam PRU14, calon PKR memperoleh 31,724 undi, calon PAS (22,911 undi), manakala calon BN (15,449 undi). PKR menang dengan majoriti 8,813 undi.

Jika undi BN beralih kepada PH, calon PKR sepatutnya memperoleh sekurang-kurangnya 47,173 undi dalam pilihan raya di Padang Serai. Tetapi ini tidak berlaku.

Ini bermakna tidak ada ‘vote transferability’ antara BN dan PH yang mengesahkan dapatan kajian saya sebelum PRU-15. Undi BN tidak beralih kepada PH, tetapi sebaliknya beralih kepada Perikatan Nasional.

Penyokong BN ternyata kecewa dengan keputusan parti itu untuk bekerjasama dengan PH lantas memberi sokongan kepada Perikatan Nasional.

Kerusi Padang Serai dengan komposisi pengundi mengikut kaum 63 peratus Melayu, 18 peratus Cina dan 19 peratus India adalah kerusi Gred A bagi PKR. Ini adalah kerusi dengan faktor kebolehmenangan (winnability) paling tinggi bagi PKR. Kerusi ini dimenangi oleh PKR sejak tahun 2008, iaitu tiga penggal berturut-turut.

Semasa saya mewakili Bersatu dalam pasukan rundingan kerusi dengan PKR sebelum PRU-14, kerusi Gred A ini mati hidup balik pun PKR tidak akan serahkan kepada Bersatu.

Tetapi kini, PKR kalah di kerusi tradisi mereka dengan majoriti 16,260 undi. Bukan sedikit. Jadi kerusi ini mungkin dah jadi kerusi Gred D atau E untuk PKR.

Apakah implikasi “kahwin paksa” antara PH dan BN terhadap kerusi-kerusi Gred A PKR yang lain seperti Bandar Tun Razak, Sungai Petani, Setiawangsa, Lembah Pantai, Ledang, Pasir Gudang, Johor Bahru dan lain-lain yang mempunyai komposisi kaum hampir sama dengan Padang Serai?

Jika “kahwin paksa” BN dan PH berterusan hingga PRU-16, adakah nasib kerusi-kerusi ini akan sama seperti Padang Serai?

Saya bukan Nujum Pak Belalang atau ‘political pundit’. Jadi saya tak boleh jangka apa yang akan berlaku untuk tempoh lima tahun akan datang. Dalam politik satu hari pun lama. Macam-macam boleh berlaku. Apatah lagi lima tahun.

Namun, yang paling hampir ialah Pilihan Raya Negeri Kelantan, Kedah, Terengganu, Pulau Pinang, Selangor dan Negeri Sembilan yang akan berlaku dalam tempoh lima ke enam bulan akan datang.

Jika trend pengundian dalam PRU-15 dan Padang Serai serta Tioman berterusan, kita boleh jangkakan Perikatan Nasional akan dapat mempertahankan Kelantan, Kedah dan Terengganu dengan selesa.

Manakala kerusi-kerusi yang mempunyai komposisi kaum yang hampir sama dengan Padang Serai di negeri-negeri di bawah pentadbiran PH seperti Pulau Pinang, Selangor dan Negeri Sembilan, mungkin berada di dalam bahaya.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


24 Jan keputusan kes rasuah Zahid

Keputusan sama ada Presiden UMNO, Datuk SeriAhmad Zahid Hamidi akan dibebaskan atau diperintah membela diri berhubung 47 pertuduhan pecah amanah, rasuah dan pengubahan wang haram melibatkan dana Yayasan Akalbudi akan diketahui pada 24 Jan depan.

Hakim Mahkamah Tinggi Datuk Collin Lawrence Sequerah menetapkan tarikh itu selepas mendengar hujahan daripada pihak pendakwaan dan pembelaan pada akhir kes pendakwaan.

Hakim juga berterima kasih kepada pihak pendakwaan dan pembelaan atas hujahan lisan mereka.

“Terima kasih atas penyerahan anda. Keputusan saya pada 24 Jan,” katanya selepas mendengar hujahan yang berlangsung selama 24 hari bermula 6 Sept 2021.

Pasukan pendakwaan diketuai oleh timbalan kanan pendakwa raya Datuk Raja Rozela Raja Toran manakala peguam bela Hisyam Teh Poh Teik dan Hamidi Mohd Noh.

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Bekas Timbalan Perdana Menteri itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.


UMNO tak lagi jadi perhatian penderma dana pilihan raya

UMNO dijangka menyertai Pilihan Raya Umum Ke-15 (PRU-15) dalam situasi bajet yang rendah setelah pengaruhnya dalam landskap politik Malaysia semakin merosot, sekali gus memaksa penderma melindungi nilai pertaruhan mereka dengan membiayai parti lain.

Memetik bakal penderma, akhbar Singapura, Straits Times melaporkan bahawa pembiaya yang menyokong UMNO kini lebih cenderung untuk menyokong beberapa parti lain atas kepercayaan bahawa tiada satu parti pun dijangka memenangi majoriti kerusi dalam PRU-15 akan datang.

“Wang akan pergi kepada kedua-dua pihak (parti selain UMNO) kerana keputusan (PRU-15) sangat tidak menentu,” lapor ST yang memetik kata seorang ketua eksekutif syarikat tersenarai awam Malaysia yang tidak dinamakan yang telah lama bersekutu dengan UMNO.

Ketua eksekutif itu adalah antara beberapa kumpulan syarikat yang berkata mereka kini cenderung untuk membahagikan sebahagian daripada dana politik kepada parti lain, termasuk pembangkang, sebagai lindung nilai kerana mereka menjangkakan kerajaan baharu akan dibentuk secara gabungan pelbagai parti.

Akhbar itu juga melaporkan bahawa pemimpin UMNO mengakui bahagian dan cawangan parti di seluruh negara bergelut dengan masalah kewangan selepas Barisan Nasional (BN) yang dipimpin UMNO hilang cengkaman kuasa selama enam dekad pada PRU-14.

“Mengumpul dana pastinya merupakan salah satu cabaran utama bagi kepimpinan parti dan dalam keadaan semasa, pilihan raya akan datang akan menjadi urusan berjimat cermat,” Timbalan Pengerusi Badan Perhubungan UMNO Johor Datuk Nur Jazlan Mohamed dipetik sebagai berkata.

Parti politik baharu, seperti Parti Ikatan Demokratik Malaysia (MUDA) yang diketuai rata-rata pemimpin belia, juga dilaporkan mendapat perhatian kumpulan perniagaan dan pihak berkepentingan yang ingin bermesra dengan ahli politik yang mereka jangka mempunyai pengaruh pada masa depan, lapor ST.

Menurut laporan itu, sejak 1990-an, susunan parti nasionalis Melayu telah berubah kepada organisasi yang didominasi oleh ahli perniagaan, bukannya penjawat awam dan guru.

Keadaan itu memberikan pemimpin UMNO yang mempunyai kedudukan, terutama presidennya, kuasa bagi mengawal proses penciptaan dana politik yang menyamar sebagai kumpulan perniagaan, seperti 1MDB, yang membiayai aktiviti parti di seluruh negara.


Raja bomoh pertahan ritualnya bukan syirik, tapi kerana sayang Malaysia

Langkah mengadakan ritual menolak banjir bukan amalan syirik, kata Raja Bomoh atau Ibrahim Mat Zin yang mempertahankan tindakannya baru-baru ini yang menerima kecaman banyak pihak.

Ibrahim sebaliknya mendakwa langkah tersebut dijalankan kerana sayangkan kepada rakyat Malaysia yang berdepan bencana banjir besar baru-baru ini sehingga banyak kerosakan harta benda dan terdapat juga yang hilang tempat tinggal.

“Saya terpaksa buat (tolak banjir) disebabkan saya sayang rakyat Malaysia… jangan salah tafsir tiada syirik atau khurafat,” katanya dipetik dalam laporan BH.

Jelasnya lagi, beliau baru mengetahui bahawa adanya fatwa dikeluarkan Jabatan Agama Islam Perak (JAIPk) mengenai amalan bomoh yang dilakukannya.

Justeru, Ibrahim berjanji perkara yang dilakukan itu tidak bertentangan dengan fatwa yang dikeluarkan itu.

“Saya mematuhi fatwa dan pada masa akan datang saya percaya tidak akan membuat perkara yang tidak baik,” katanya ketika ditemui pemberi selepas hadir prosiding di Mahkamah Rendah Syariah Ipoh di sini hari ini.

Beliau mendakwa, perbuatan tolak banjir yang dilakukan olehnya dan juga sepupunya yang digelar ‘Puteri Zaleha’ itu bertujuan untuk menyelamatkan rakyat daripada banjir.

“Air datang melimpah ruah untuk membanjirkan Malaysia, saya tahu perubatan tradisional serba sedikit jadi saya buatlah untuk membantu rakyat bukan kita buat syirik atau kurafat.

“Saya selalu memberi sokongan kepada kerajaan, saya buat kerana Allah SWT dan tiada prinsip yang tidak sihat serta tujuan saya menyelamatkan rakyat mengatasi masalah banjir,” katanya.

Katanya, dia mengakui tiada desakan daripada mana-mana pihak berhubung tindakannya.

“Minta tolak banjir itu jangan ganggu makam orang-orang tua saya di sekitar Teluk Intan, kerana kalau banjir dalam ramalan saya Teluk Intan, Kampung Gajah, Bidor, Bagan Datuk, Parit akan turut banjir apabila air naik.

Katanya, dia ditahan di kediaman di Ipoh petang semalam dan dibawa ke Pejabat JAIPk pada jam 3.45 petang.

Beliau termasuk Puteri Zaleha memberi keterangan bermula jam 9 malam sehingga 3 pagi.

Sebelum ini media melaporkan, Ibrahim disiasat atas kesalahan mencela dan menghina agama Islam dibebaskan dengan jaminan Mahkamah Rendah Syariah Ipoh di sini, hari ini.

Ibrahim, 71, bersama seorang wanita, Suliaha Abdul Hamid, 62, yang dikenali sebagai ‘Puteri Zaleha’ masing-masing diperintahkan membayar wang jaminan RM3,000 dengan seorang penjamin kalangan ahli keluarga.

Ibrahim bersama tiga individu lain ditahan Bahagian Penguat Kuasa JAIPk di kediamannya Ipoh petang semalam.

Terdahulu, video berdurasi 25 minit yang tular di Facebook itu memperlihatkan Raja Bomoh bersama seorang wanita dikenali sebagai ‘Puteri Zaleha’ membuat ritual tepung tawar dipercayai untuk menolak kejadian banjir.


PGA dikerah ke Raub susulan kekecohan pekebun durian

Pasukan Gerakan Am (PGA) dikerah ke Raub, Pahang bagi menjaga ketenteraman awam di daerah berkenaan berikut kekecohan membabitkan pekebun durian dan anggota penguat kuasa, semalam.

Langkah tersebut diambil ekoran tindakan pekebun durian haram yang didakwa mencabar pihak berkuasa dalam menjalankan tugas mereka dan Ketua Polis Negara, Datuk Seri Acryl Sani Abdullah Sani menggesa pihak yang terlibat dalam isu berkenaan agar menggunakan saluran undang-undang yang betul jika terdapat sebarang bantahan.

“Pihak PGA di sana (Raub) adalah bagi memastikan keselamatan mereka terjaga semasa menjalankan tugas dan PDRM tidak akan berkompromi dengan pihak yang cuba mengganggu-gugat pihak berkuasa yang sedang menjalankan tugas,” katanya lapor Bernama.

Terdahulu, beliau meninjau Flat Sri Sabah, Cheras yang dikenakan Perintah Kawalan Pergerakan Diperketatkan (PKPD) bermula pada 3 Julai hingga 16 Julai depan di sini.

Jelasnya, isu mengenai pencerobohan oleh pekebun durian itu adalah di bawah bidang kuasa dan urusan Pejabat Tanah Daerah Raub dan Jabatan Perhutanan Pahang.

Semalam, berlaku kekecohan di perkarangan mahkamah apabila beberapa pemimpin DAP bertegang urat dengan pihak berkuasa yang sedang bertugas semasa pekebun tersebut sedang dibawa turun daripada trak polis.

Mahkamah Majistret Raub membenarkan 18 pekebun berusia lingkungan 17 hingga 60 tahun itu direman bagi membantu siasatan Jabatan Perhutanan Pahang berhubung dakwaan meneroka Hutan Simpan Kekal Batu Talam untuk menanam Musang King.


PN pasti tunai janji untuk jaga nama baik hadapi PRU lima tahun lagi

Anda yang melakukan perubahan untuk diri anda dan masa depan anak, cucu anda sendiri.

Perikatan Nasional adalah gabungan baharu parti politik yang pertama kali bertanding dalam Pilihan Raya Umum (PRU), walaupun pernah memerintah negara selama 17 bulan tatkala pandemik Covid-19 melanda negara pada awal 2020 lalu.

Ketika krisis dalaman Pakatan Harapan (PH) yang memerintah negara selepas menang PRU 2018, Bersatu diketuai Tan Sri Muhyiddin Yassin yang menjadi parti sekutu PH menarik diri kerana tidak tahan dengan kerenah parti komponen PH, DAP.

Bersatu membentuk Perikatan Nasional bersama PAS, SAPP dan STAR sebelum turut disertai parti berbilang kaum, Gerakan, yang kemudian menubuhkan kerajaan dengan Muhyiddin menjadi Perdana Menteri, apabila Tun Dr Mahathir Mohamad meletak jawatan pada 24 Februari 2020.

Untuk menghadapi PRU-15, Sabtu ini (19 November 2022), Perikatan Nasional – seperti juga parti lain – menawarkan manifesto ‘PN BEST’ merangkumi 12 tunjang utama, 30 pendekatan dan 234 tawaran.

Ia digubal dengan mengambil kira pandangan dan sentimen rakyat dalam perkara-perkara yang dianggap penting oleh mereka termasuk isu ekonomi dan kos sara hidup.

PN BEST meliputi 12 tunjang iaitu:

Pengundi seramai lebih 21.17 juta sudah tentu menilai semua tawaran dan janji yang dibuat oleh parti-parti bertanding kali ini.

Barisan Nasional (BN) yang setiap kali PRU diadakan sejak negara merdeka sentiasa menyertainya dan menawarkan pelbagai janji. Demikian juga PH di mana anggota komponennya terutama DAP dan PKR telah telah lama menyertai PRU dan menawarkan manifesto mereka.

Memang diakui banyak juga janji yang dibuat oleh BN telah ditunaikan. Namun, skandal, rasuah dan penyelewengan wang yang melibatkan pemimpin tertingginya yang terbongkar selepas kalah PRU 2018. Oleh itu, pengundi perlu berfikir; Adakah wajar atau tidak, memilih BN yang tidak stabil dan bergelumang rasuah serta penyelewengan untuk memerintah negara?

Manifesto ‘Kemakmuran dan Kestabilan’ hanya menjadi halwa telinga, sedang hakikatnya UMNO yang mengetuai BN sudah berpecah-belah. Jika di dalam UMNO sendiri sudah tidak stabil, bagaimana parti itu boleh menjadikan negara stabil.

Demikian pula, tawaran PH. Selepas mengecap kemenangan pada 2018, apa yang dijanjikan tidak dilaksanakan sehingga pentadbiran parti itu dilihat lebih menekan rakyat. Pastinya rakyat Malaysia akan ingat kepada ungkapan ‘manifesto bukan kitab suci’.

Selain itu ada juga dalam kalangan pemimpin PH yang terlibat dengan rasuah dan penyelewengan. Justeru, adakah pengundi akan memilih parti yang tidak menepati janji dan terlibat dengan rasuah untuk menjadi pemerintah?

Namun, mengambil kira bahawa ini adalah kali pertama Perikatan Nasional menyertai PRU, dan demi jangka hayat politik gabungan itu pada masa depan, sudah pasti parti berkenaan akan melaksanakan semua tawaran yang dijanjikan dalam tempoh lima tahun mentadbir.

Semua tawaran di dalam manifesto PN BEST itu, pastinya akan dilaksanakan demi menjaga nama baik Perikatan Nasional supaya menjelang Pilihan Raya Umum Ke-16, gabungan berkenaan akan diberi kepercayaan untuk terus memerintah.

Justeru, Perikatan Nasional yang menawarkan calon-calon yang bersih daripada gejala rasuah, penyelewengan dan salah guna kuasa, sepatutnya menjadi pilihan pengundi pada Sabtu, 19 November 2022 ini.

Buktikan, bahawa rakyat Malaysia boleh membentuk sebuah kerajaan yang paling bersih.

Buktikan kepada dunia anda mampu melakukan perubahan dengan memilih gabungan politik yang telah terbukti mampu mentadbir negara walaupun ketika dunia berdepan krisis paling hebat – pandemik Covid-19.

Yang penting anda bukan pendosa yang menyebabkan negara musnah di tangan perasuah dan pemimpin yang tidak amanah.

Ketua Pengarang
Agenda Daily


Bukit Aman tentukan pertukaran anggota dalam siasatan: Polis Sarawak

Polis Sarawak menyerahkan keputusan bagi kajian semula pertukaran sembilan anggota Polis Diraja Malaysia (PDRM) ke Sabah dan Sarawak baru-baru ini kepada Bukit Aman, kata Pesuruhjaya Polis Sarawak Datuk Mohd Azman Ahmad Sapri.

Beliau berkata Kerajaan Negeri telah dimaklumkan semalam bahawa belum ada anggota yang dimaksudkan melaporkan diri di Kontinjen Polis Sarawak, lapor Bernama.

“Kita akan rujuk pada Bukit Aman (bagi mengkaji semula) dan kita biarkan Bukit Aman tentukan (keputusannya). Kita dah maklumkan pada kerajaan negeri dan juga statusnya (masih belum ada anggota melapor diri),” katanya dalam sidang media di Ibu Pejabat Polis Kontinjen (IPK) hari ini.

Semalam Pejabat Setiausaha Kerajaan Sarawak dalam kenyataan berkata keputusan berhubung pertukaran sembilan anggota PDRM dipercayai terlibat dalam kes peras ugut di Gombak baru-baru ini, ke Sabah dan Sarawak akan dikaji semula oleh pucuk pimpinan PDRM.

Dalam pada itu, Azman berkata seramai 358 individu ditahan menerusi Operasi Tapis Khas yang dijalankan 27 hingga 29 Julai lepas, melibatkan kesalahan di bawah Akta Dadah Berbahaya 1952.

Katanya hasil daripada maklumat orang awam, sejumlah 34 pokok ganja dirampas menjadikan ia rampasan ganja terbesar di negeri ini setelah tiga tahun.

Turut dirampas 131.47 gram syabu, 1.85 gram ganja dan 1.5 liter air ketum, dengan nilai keseluruhan rampasan dadah bernilai RM69,618.50.

Menurutnya, rampasan dadah tertinggi dilakukan di daerah Sibu iaitu RM56,420, diikuti Kuching (RM4,970.50) dan Miri (RM4,576).


Menara TM antara beberapa isu jejas kadar dividen 2022 Tabung Haji

Penganalisis ekonomi berpendapat Tabung Haji (TH) akan memberi dividen yang sederhana kepada penyimpannya bagi tahun kewangan 2022, berdasarkan kepada strategi pelaburan yang diguna pakai pengurus dananya sepanjang tahun lepas.

Melihat kepada strategi TH sebelum ini yang agak konservatif, pulangan dividen untuk 2022 dijangka sederhana berikutan pasaran ekuiti global yang tidak menentu, kata pakar ekonomi Universiti Tun Abdul Razak Prof Barjoyai Bardai.

“Dengan keadaan kewangan seperti pasaran ekuiti yang tidak menentu akibat kenaikan kadar faedah yang agresif oleh Rizab Persekutuan AS (Fed) sepanjang tahun lepas, ramai pelabur asing telah ‘lari’ dan kembali ke pasaran AS.

“Oleh kerana pasaran ekuiti AS tidak menentu dan lemah, banyak institusi pelaburan telah mengubah strategi mereka untuk meminimumkan risiko dan bukannya memaksimumkan keuntungan.

“Ini termasuk TH yang dilihat konservatif pada 2022 (berdasarkan laporan kewangan sehingga September), kerana merasakan lebih baik menjaga modal dan membuat keuntungan kecil daripada cuba memaksimumkan keuntungan, tetapi akan terdedah kepada risiko modal yang mungkin hilang,” katanya menurut laporan Bernama.

Sehingga 30 September 2022, aset TH terdiri daripada 60.1 peratus atau RM52.79 bilion dalam pendapatan tetap, hartanah (8.7 peratus atau RM7.63 bilion), ekuiti domestik (16.5 peratus; RM14.51 bilion), asing ekuiti (5.1 peratus; RM4.49 bilion), ekuiti persendirian (1.1 peratus; (RM974 juta), dan pasaran wang (8.5 peratus; RM7.44 bilion).

Berdasarkan komposisi ini, Barjoyai berpendapat bahawa pendapatan TH akan kekal stabil disokong oleh instrumen pendapatan tetap.

Sementara itu, Pensyarah Fakulti Ekonomi dan Muamalat, Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali bersetuju dengan pandangan ini.

Menurutnya pulangan dividen TH untuk 2022 adalah sederhana kerana agensi itu mengamalkan pelaburan selamat berikutan ketidaktentuan ekonomi global.

“Adalah diakui jika kita mengamalkan pelaburan selamat, pulangan akan sederhana.

“Namun, saya menjangkakan TH tidak akan mengamalkan strategi bertahan ini selama-lamanya. Ia perlu berubah selaras dengan ekonomi global,” katanya.

Isu Menara TM

Mengenai isu berkaitan Menara TM, beliau berkata implikasi yang dihadapi TH, jika keputusan dibuat untuk menjual Menara Telekom Malaysia (TM), Menara TM Semarak dan Wisma TM Taman Desa yang hangat diperkatakan ketika ini, mungkin memberi kesan kepada TH yang merupakan satu daripada institusi yang melabur dalam sukuk Menara ABS.

Hartanah ini merupakan sebahagian daripada terbitan sukuk ijarah yang dikenali sebagai sukuk Menara ABS.

Memetik laporan itu, keputusan Telekom Malaysia untuk menamatkan sebahagian besar penyewaannya di ibu pejabatnya di Bangsar, Kuala Lumpur dijangka menyebabkan kerugian kepada pemegang sukuk Menara ABS. Difahamkan juga antara pemegang terbesar sukuk itu ialah Kumpulan Wang Simpanan Pekerja (KWSP), lapor Bernama lagi.

Antara pemegang sukuk yang akan terjejas oleh langkah ini ialah pelabur institusi seperti KWSP dan TH, dan ia juga akan memberi kesan kepada ahli KWSP, selain penyimpan TH.

“Penjualan ketiga-tiga menara ini juga mungkin bergantung kepada keadaan… adakah masa yang tepat untuk menjual dan kedua, adakah pulangan modal munasabah atau bersesuaian dengan pelaburan yang telah dibuat?

“Ini kerana pelaburan hartanah ini sudah tentu berpotensi untuk mendapatkan lebih banyak pulangan dalam keuntungan modal dan bukannya sewaan,” katanya.

Kenaikan kos haji, subsidi

Susulan penularan wabak Covid-19, Nuradli berkata kenaikan kos yang dikenakan kerajaan Arab Saudi untuk menunaikan ibadah haji tidak dapat dielakkan.

Kenaikan kos berikutan kenaikan cukai dan pelbagai caj perkhidmatan tidak hanya menjejaskan Malaysia, malah Indonesia atau negara lain yang menghantar jemaah haji masing-masing.

Perbezaannya ialah kos sebenar yang dibayar oleh jemaah haji Malaysia sebahagiannya ditanggung oleh TH melalui subsidi atau Bantuan Kewangan Haji.

“Kos sebenar haji ialah RM28,632 bagi setiap jemaah, namun hanya RM10,980 dikenakan untuk jemaah kumpulan B40, dan RM12,980 untuk jemaah bukan B40.

“Di sini, kos sebenar yang ditanggung oleh jemaah haji B40 hanya 38 peratus, dan jemaah bukan B40 membayar 45 peratus.

“Subsidi itu ditanggung oleh TH iaitu daripada keuntungan atau pulangan daripada pelaburannya melalui pegangan saham, perladangan dan perniagaan lain,” jelas Nuradli.

Namun begitu, keuntungan itu turut diagihkan kepada pendeposit TH selain membantu menampung kos haji yang semakin meningkat.

Menurut TH, kos haji bagi musim 1443 Hijrah/2022 Masihi ialah RM28,632 seorang jemaah berbanding anggaran awal RM25,540 seorang jemaah, manakala kos haji bagi musim 1440H/2019M ialah RM22,900 seorang.

Sehingga Jun 2022, TH berkata perbelanjaannya meningkat sebanyak RM134.42 juta kepada RM437.30 juta, berikutan Bantuan Kewangan Haji kepada jemaah haji pada 1443H/2022M terus ditanggung TH.

Cadangan dan harapan untuk masa hadapan

Melangkah ke hadapan, Barjoyai menjangkakan pasaran ekuiti akan pulih berikutan langkah Fed yang berkemungkinan memperlahankan kenaikan kadar faedahnya, dengan penanda aras FTSE Bursa Malaysia KLCI melantun semula ke paras 1,600 hingga 1,700 mata.

Menurut Bernama lagi, keadaan ini juga berkemungkinan akan mengubah strategi pelaburan TH dengan menambah atau memindahkan pelaburan tetapnya untuk berkongsi pelaburan, dan seterusnya memberikan pulangan yang lebih baik untuk 2023.

“Untuk jangka panjang, saya percaya TH juga boleh meluaskan instrumen pelaburannya ke dalam sektor hartanah dan mengurangkan pelaburan pendapatan tetapnya.

“Ini kerana instrumen (pelaburan) ini memberi pulangan yang kecil dan tetap. Justeru, boleh menimbulkan persoalan…sama ada instrumen ini sesuai dalam pelaburan Islam,” kata Barjoyai.

Bagi Nuradli, cabaran yang menanti pengurus dana TH adalah lebih besar berikutan kebimbangan terhadap kemelesetan ekonomi global dan beliau berharap pengurus dana akan terus mencari strategi terbaik untuk mengemudi perjalanan pelaburan TH.

“Saya berharap TH akan kekal kukuh sebagai mekanisme untuk rakyat Malaysia khususnya yang beragama Islam mengekalkan simpanan dalam TH dan mendapat dividen yang munasabah sebagai pendeposit.

“Saya juga berharap orang ramai akan menambah simpanan mereka dari semasa ke semasa dalam objektif menunaikan rukun Islam yang kelima, Insya-Allah,” katanya.


Kekal sokong kerajaan Perikatan Nasional, kata Hishammuddin

Kerajaan Perikatan Nasional (PN) yang ditadbir Perdana Menteri Tan Sri Muhyiddin Yassin masih disokong UMNO dan Barisan Nasional (BN), kata Datuk Seri Hishammuddin Tun Hussein.

Bendahari BN tersebut berkata beliau senada dengan pendirian BN dan UMNO yang diumumkan oleh Timbalan Perdana Menteri (TPM) Datuk Seri Ismail Sabri Yaakob semalam di Parlimen.

“Kita dalam BN dan UMNO telah membuat pendirian dan diumumkan oleh TPM semalam,” katanya lapor Bernama.

Terdahulu, Hishammuddin yang juga Menteri Luar menghadiri majlis penyerahan sumbangan peralatan perubatan Kerajaan Arab Saudi melalui King Salman Humanitarian Aid and Relief Center (KSrelief) untuk membantu Malaysia menangani cabaran pandemik Covid-19 di Institut Kajian Strategik dan Antarabangsa (ISIS).

Pada Khamis, Ismail Sabri yang juga Ketua Whip Kerajaan berkata, lebih 110 Ahli Parlimen masih menyokong kerajaan sedia ada.

Dalam kenyataan berlainan, BN juga mengumumkan seramai 39 MP terdiri daripada UMNO, MIC dan MCA juga kekal menyokong kepimpinan Muhyiddin.

Ismail Sabri yang juga Naib Presiden UMNO turut menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam kenyataan media yang dikeluarkan oleh Istana Negara pada Khamis.


Mahkamah batal keputusan bubar Parlimen Pakistan, undi tak percaya diteruskan

Mahkamah Agung Pakistan membatalkan langkah Perdana Menteri Imran Khan yang diambil sebelum ini untuk membubarkan Parlimen dan perlu menjalankan undi tak percaya yang akan menyebabkan jawatannya terlucut.

Mahkamah Agung Pakistan membuat keputusan 5-0 dengan menolak tindakan Timbalan Speaker Qasim Khan Suri sebelum ini yang menghalang undi tak percaya daripada dijalankan.

Mahkamah juga mendapati keputusan Presiden Arif Alvi untuk membubarkan Parlimen, badan perundangan negara itu, atas arahan Imran adalah “bercanggah dengan Perlembagaan dan undang-undang dan tiada kesan undang-undang” dan meminta undi tak percaya diadakan pada hari Sabtu.

“Selanjutnya diisytiharkan Parlimen itu masih wujud pada setiap masa dan terus kekal,” menurut perintah mahkamah tersebut.

Penyokong pembangkang turun berkumpul di luar bangunan Mahkamah Agung di Islamabad bagi meraikan keputusan tersebut.

Menteri Penerangan Fawad Chaudhry berkata bahawa Imran sudah mengadakan mesyuarat Kabinet dan jawatankuasa politik tertingginya di Parlimen dan juga merancang untuk berucap dalam siaran langsung negara itu pada hari ini.


2.57 juta pengundi biasa layak mengundi PRN Johor: SPR

Seramai 2.576 juta pengundi biasa daripada keseluruhan 2.599 juta pengundi berdaftar layak mengundi pada Pilihan Raya Negeri (PRN) Johor yang akan diadakan tidak lama lagi.

Berdasarkan statistik yang dikeluarkan Suruhanjaya Pilihan Raya (SPR), daripada jumlah keseluruhan itu, 22,536 orang merupakan pengundi awal melibatkan 10,958 anggota tentera dan pasangan, manakala 11,578 pula anggota polis dan pasangan mereka, menurut laporan Bernama.

Menurut data yang diwartakan SPR pada 17 Jan lepas, jumlah pengundi tidak hadir luar negara adalah seramai 376 orang di semua kawasan Dewan Undangan Negeri (DUN).

Pengundi boleh membuat semakan awal melalui portal semakan daftar pemilih https://pengundi.spr.gov.my., aplikasi MySPR Semak dan Hotline SPR menerusi talian 03-88927018.

Jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18.

SPR dijangka mengumumkan tarikh PRN Johor selepas mengadakan mesyuarat khas pada 9 Feb ini.


Memang berusaha nak jatuhkan kerajaan tapi bukan guling atas jalan: Idris Ahmad

Perikatan Nasional (PN) sememangnya berusaha untuk menggulingkan kerajaan kerana tidak ada pembangkang di dunia yang menyokong mana-mana parti pemerintah, kata Datuk Idris Ahmad.

Bagaimanapun, Naib Presiden PAS itu berkata usaha untuk menggulingkan kerajaan itu perlu dilakukan mengikut proses demokrasi dan bukannya secara berguling atas jalan seperti dilakukan Pakatan Harapan (PH) semasa menjadi pembangkang sebelum ini.

“Wartawan bertanya kepada saya, betulkan pembangkang nak gulingkan kerajaan… Saya kata mana ada pembangkang di dunia yang tak mahu guling kerajaan.

“Betul tak? Kalau ada pembangkang yang sokong itu orang nama dia pembangkang putus wayar. Memang malam ni kita berusaha untuk nak jatuhkan kerajaan tetapi melalui cara demokrasi.

“Dan kami pun tak buat secara nak guling atas, berhimpun di Dataran Merdeka… Bukan kerja kami,” kata beliau semasa pelancaran jentera PN Pulau Pinang di Kubang Semang malam tadi.

Ahli Parlimen (MP) Bagan Serai itu menyindir pemimpin PH kerana sebelum ini sering berdemonstrasi dan berhimpun untuk mendesak kerajaan dan Perdana Menteri terdahulu berundur.

Menurut Idris, enam Pilihan Raya Negeri (PRN) tidak lama lagi boleh dijadikan isyarat daripada rakyat kepada kerajaan kerana gagal menguruskan negara dengan baik sehingga pelbagai isu membebani mereka.

“Diramalkan ekonomi kita semakin teruk dan juga soal mata wang, pertukaran wang kita makin teruk… Disebut tadi Dr Radzi (Datuk Radzi Jidin) mungkin pergi ke harga rahmah dah (hampir ke RM5 berbanding dolar).

“Jadi kita memerlukan orang yang menumpukan masalah ini,” katanya lagi.

Idris juga membidas Perdana Menteri Datuk Seri Anwar Ibrahim sebagai seorang yang bercakap tidak serupa bikin apabila banyak janji tidak ditunaikan dan melanggar prinsip yang diperjuangkan selama ini.

“Dia cakap tak berpakat dengan Zahid (Datuk Seri Ahmad Zahid Hamidi), tapi dia berpakat (lantik jadi Timbalan Perdana Menteri).

“Kedua, dia janji nak turun harga minyak tapi tak buat… Ketiga, dia kata tak akan berlaku lantikan politik tapi dia lantik… Yang keempat, dia kata tak umum projek-projek semasa lawatan tapi dia buat dan kelima kata tak dibenarkan pegang jawatan Menteri Kewangan tapi dia lantik diri sendiri,” katanya lagi.

Idris juga yakin rakyat akan bangkit dalam PRN enam negeri untuk menolak kerajaan yang tidak memikirkan soal rakyat dan hanya sibuk berpolitik sepanjang masa.


Dr Md Amin Naib Canselor baharu UPSI

Timbalan Naib Canselor (Hal Ehwal Pelajar dan Alumni), Prof Datuk Dr Md Amin Md Taff dilantik sebagai Naib Canselor Universiti Pendidikan Sultan Idris (UPSI) yang baharu bagi tempoh tiga tahun berkuat kuasa 24 Jun 2021 hingga 23 Jun 2024.

Kementerian Pengajian Tinggi (KPT) dalam kenyataan hari ini berkata beliau meggantikan Prof Datuk Dr Mohammad Shatar Sabran yang dilantik sebagai Ketua Pegawai Eksekutif Agensi Kelayakan Malaysia (MQA) pada 7 Februari lalu.

“Perlantikan ini dibuat selaras dengan peruntukan di bawah Seksyen 12(1) Perlembagaan UPSI,” kata kenyataan itu.

Md Amin, 50, berkelulusan Ijazah Sarjana Muda Pendidikan Sains Sukan UPSI pada 2000, Postgraduate Diploma in Outdoor Education dan Ijazah Sarjana Outdoor Education dari Universiti Otago, New Zealand pada 2004.

Beliau seterusnya memperoleh Ijazah Doktor Falsafah (PhD) dalam Parks & Outdoor Recreation Management dari Universiti Putra Malaysia pada tahun 2000, selain menerbitkan lebih 120 buku, artikel jurnal, prosiding, kertas polisi dan laporan jemaah menteri.

“Kementerian percaya dengan pelantikan ini, beliau mampu menyumbang dan membawa UPSI ke arah pencapaian kemajuan akademik dan organisasi yang lebih cemerlang selaras dengan hasrat kerajaan untuk menjadikan Malaysia sebagai pusat kecemerlangan pendidikan serantau dan antarabangsa,” kata KPT.

Pada peringkat antarabangsa, beliau pernah diberikan tanggungjawab sebagai Pengarah Pejabat Education Malaysia Washington DC, Amerika Syarikat, yang merupakan pejabat Education Malaysia terbesar di dunia.

Md Amin juga adalah atlet negara dalam sukan kayak dan telah mencatatkan pelbagai kecemerlangan dalam bidang sukan dan rekreasi.

Antaranya muncul juara sukan kayak kebangsaan dan antarabangsa dari 1993 hingga 2004, mengilhamkan dan menganjurkan pelbagai kejohanan sukan kayak dan rekreasi, menubuhkan Bandar Sukan UPSI , Taman Kembara UPSI serta menerbitkan Kurikulum Pendidikan Kanu Kebangsaan yang diguna pakai di seluruh Malaysia.


Timbalan Presiden MIC bidas Nur Jazlan tak sedar diri

Timbalan Presiden MIC, Datuk Seri M Saravanan membidas Timbalan Pengerusi UMNO Johor, Datuk Nur Jazlan sebagai seorang yang tidak sedar diri.

Saravanan membalas semula kritikan Nur Jazlan kerana mempertikai kemampuan dan sumbangan parti komponen Barisan Nasional (BN) khususnya MCA dan MIC dengan berkata tingkah laku sepertinya menjadi punca UMNO-BN jatuh sebelum ini.

“Tidak perlulah (bangkitkan isu dan pertikai kemampuan parti komponen). Sejarah membuktikan orang macam inilah yang menjadi punca UMNO dan BN jatuh. Tak sedar diri.

“Kenapa Nur Jazlan tidak menang PRU lepas? Satu ketika dulu, semua pengundi Melayu di bawah UMNO, tetapi hari ini Melayu ada beberapa parti,” katanya dipetik laporan BH.

Saravanan terdahulu dijemput menjadi tetamu khas program Minda Profesor Negara dengan tajuk “Isu Pekerja Asing di Malaysia: Apakah Penyelesaiannya? anjuran Majlis Profesor Negara (MPN) hari ini.

Saravanan menegaskan, UMNO perlu sedar dan berhenti mempertikai peranan parti komponen dalam BN sekiranya mahu gabungan itu terus kukuh untuk berdepan pilihan raya umum ke-15 (PRU-15).

Beliau berkata, kemenangan BN dalam Pilihan Raya Negeri (PRN) di Melaka dan Johor sebagai contoh, menjadi bukti keupayaan dan kebangkitan UMNO bersama MCA dan MIC sebagai sebuah institusi politik yang sudah lama bertapak di negara ini.

“Justeru, jangan ada pihak yang cuba untuk memusnahkannya, apatah lagi mempertikai kemampuan rakan komponen dalam memberi sumbangan kepada BN,” katanya.

Tambahnya lagi, dalam PRU akan datang, akan ada lebih kurang 5,000 hingga 10,000 generasi muda di setiap Parlimen dan dengan gabungan peranan UMNO, MCA dan MIC secara bersama, sekiranya masing-masing mampu membawa 1,000 atau 2,000 undi sahaja sudah mencukupi untuk menentukan kemenangan BN.

Katanya, UMNO, MCA dan MIC adalah sebuah parti perjuangan yang bukan ditubuhkan semata-mata untuk kepentingan individu tertentu.

“Semua parti tinggalkan UMNO (selepas PRU-14) dan yang hidup bersama UMNO adalah MCA dan MIC. Kalau tak, BN tak wujud.

“Kerajaan pada hari ini di bawah pimpinan Perdana Menteri (Datuk Seri Ismail Sabri Yaakob) cuba mempertahankan institusi ini, tetapi orang macam Jazlan ini cepat melatah,” katanya.


PN sudah ada calon MB Pahang

Pengerusi Perikatan Nasional (PN) Pahang, Datuk Seri Saifuddin Abdullah mengesahkan gabungan itu sudah mempunyai nama calon Menteri Besar, sekiranya dapat menawan negeri itu pada Pilihan Raya Umum Ke-15 (PRU-15), 19 November depan.

Beliau berkata calon yang dicadangkan itu sudah mendapat persetujuan tiga parti gabungan dan akan diumumkan pada masa sesuai sama ada sebelum atau selepas PRU-15.

“Kita sudah pun ada calon Menteri Besar dalam kalangan tokoh PN, kita akan umumkan pada masa yang bersesuaian.

“Kami bersepakat dalam melantik calon Menteri Besar dan pembahagian kerusi Parlimen serta Dewan Undangan Negeri (DUN) juga dalam keadaan yang mesra dan masing-masing bersepakat dan bertekad untuk menawan Pahang,” katanya selepas Majlis Sambutan Hari Deepavali PN peringkat negeri di Bentong, hari ini.

Saifuddin berkata PN Pahang sudah pun selesai pembahagian kerusi dan calon yang akan bertanding di 14 Parlimen dan 42 DUN, tetapi bergantung kepada persetujuan PN Pusat.

“Calon yang kita putuskan untuk bertanding di Pahang mempunyai kredibiliti serta berkemampuan mendekati pengundi seterusnya dapat memenangi kawasan berkenaan.

“Kita sudah bersiap siaga membuka semua pusat operasi untuk berkempen di setiap Parlimen dan DUN serta strategi bagi menggempur kubu Barisan Nasional (BN) selepas mengumumkan calon nanti,” katanya.

Ditanya khabar angin PN akan meletakkan Timbalan Presiden PAS Datuk Seri Tuan Ibrahim Tuan Man di kerusi Parlimen Jerantut, beliau menjelaskan itu hanyalah khabar angin.

“Itu desas-desus. Sebagai ahli parti, kita mesti mematuhi pucuk pimpinan tertinggi yang menentukan kawasan yang akan ditandingi.

“Saya pun ingin bertanding di Parlimen Temerloh, tetapi pucuk pimpinan PN meminta saya bertanding di Indera Mahkota sebelum ini,” katanya.


Pendakwaan mohon semak keputusan lepaskan ‘Long Tiger’

Pihak pendakwaan hari ini memohon untuk menyemak keputusan Mahkamah Majistret Tangkak yang melepas tanpa membebaskan Long Tiger atau nama sebenarnya, Abdul Hamim Ab Hamid atas pertuduhan melakukan pemerasan.

Permohonan itu dikemukakan di hadapan Hakim Mahkamah Tinggi Muar Datuk Abu Bakar Katar yang kemudiannya menetapkan 1 Jun untuk keputusan.

Timbalan Pendakwa Raya Muhammad Syafiq Mohd Ghazali dalam hujahannya berkata pada 17 Mei lepas, peguam Datuk Shaharudin Ali yang mewakili Abdul Hamim, 33, memohon supaya anak guamnya dilepas tanpa dibebaskan atas alasan pengadu atau saksi pertama pendakwaan sudah meninggal dunia.

Beliau berkata berdasarkan undang-undang, meskipun pengadu telah meninggal dunia atau masih hidup, prosiding tetap berjalan melainkan pertuduhan tidak lengkap, tidak jelas maksudnya atau tertuduh tidak tahu dia dituduh atas kesalahan tertentu.

Shaharudin pula berhujah sekiranya pengadu telah meninggal dunia, bagaimana untuk membuktikan kes berkenaan.

Pada 6 Mei 2020, Abdul Hamim didakwa melakukan pemerasan dengan mendatangkan ketakutan terhadap Luqman Hakeem Othman, 20, dengan cara akan membuat laporan polis bahawa pengadu (Luqman Hakeem) telah melakukan hubungan seks bersama perempuan di bawah umur dan memaksa isteri pengadu menggugurkan laporan polis berhubung satu kes terhadapnya.

Kesalahan itu didakwa dilakukan di sebuah restoran di Bukit Gambir, Tangkak, antara 7 malam hingga 9 malam, Oktober 2019 mengikut Seksyen 388 kanun keseksaan yang memperuntukkan hukuman penjara sehingga 10 tahun dan denda atau sebat, jika sabit kesalahan.

Bagaimanapun, Luqman Hakeem yang merupakan bekas pekerja Abdul Hamim terlibat dengan kemalangan jalan raya di Tangkak dan meninggal dunia di Hospital Pakar Sultanah Fatimah (HPSF), di sini pada 23 Mac lepas.

Pada 17 Mei lepas, media melaporkan Mahkamah Majistret Tangkak melepas tanpa membebaskan Abdul Hamim daripada pertuduhan pemerasan berikutan permohonan peguam susulan Luqman Hakeem meninggal dunia semasa perbicaraan kes itu sedang berlangsung.

Terdahulu, Mahkamah Majistret Tangkak menolak permohonan Shaharudin supaya anak guamnya dilepas tanpa dibebaskan atas pertuduhan mengugut Luqman Hakeem mengikut Seksyen 506 Kanun Keseksaan dan mengurung mengikut Seksyen 342 atas alasan pengadu telah meninggal dunia.

Selain tiga pertuduhan itu, pada 8 Ogos tahun lepas, Abdul Hamim yang juga lelaki etnik Rohingya turut didakwa merogol seorang wanita pada 26 Sept 2019 mengikut Seksyen 376 (1) Kanun Keseksaan.

Sebelum ini, Abdul Hamim yang melarikan diri ketika menunggu proses perbicaraan di Mahkamah Majistret Tangkak pada Disember tahun lepas, dijatuhi hukuman penjara 12 bulan oleh mahkamah sama, selepas mengaku bersalah dengan sengaja melarikan diri daripada jagaan Polis Diraja Malaysia (PDRM). – Bernama


Kes saman Anwar, MB Kedah beritahu sudah fail pembelaan

Pernyataan pembelaan sudah difailkan Menteri Besar, Datuk Seri Muhammad Sanusi Md Nor bagi menjawab kes saman yang dikemukakan Datuk Seri Anwar Ibrahim.

Sanusi mengesahkan langkah membalas pernyataan kes fitnah tersebut di buat di Mahkamah Tinggi Alor Setar sebaik sahaja menerima perintah mahkamah daripada Perdana Menteri itu.

Untuk rekod, Sanusi diarah menfailkan pembelaan terhadap kes saman berhubung ucapannya pada kempen ceramah ‘Jelajah PN Best Tambun’ pada 13 November tahun lalu.

“Semalam (perintah mahkamah) dipanggil naratif untuk mengekalkan momentum dia (Anwar), bila dia saman lepas itu dia suruh orang jawab. Jadi dia nak kekalnya momentum dia.

“Sebenarnya bukan macam itu. Bila dia fail, mahkamah sudah maklum, kita terus jawab,” katanya dipetik laporan BH.

Muhammad Sanusi yang juga Pengerusi Perikatan Nasional (PN) Kedah bagaimanapun enggan mengulas lanjut tentang perkembangan kes berkenaan sebaliknya menyerahkan kepada mahkamah.

“Saya malas nak ulas nanti orang kata saya mulut celupar,” katanya.

Pada Disember tahun lalu, Anwar yang juga Ahli Parlimen Tambun dilapor memfailkan saman terhadap Muhammad Sanusi berhubung ucapan berbaur fitnah dalam satu kempen ceramah ‘Jelajah PN Best Tambun’ pada 13 November lalu.

Anwar, 75, yang juga plaintif memfailkan saman itu di Mahkamah Tinggi Alor Setar, Kedah dengan menamakan Muhammad Sanusi, 48, sebagai defendan tunggal.

Berdasarkan pernyataan tuntutan, Anwar mendakwa pada 13 November lalu, Muhammad Sanusi telah memberi ucapan pilihan raya pada ceramah itu sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.

Dakwa Anwar, ucapan dalam ceramah itu telah diterbitkan atau menyebabkan penerbitan semula dan disiarkan secara siaran langsung di aplikasi Facebook di bawah nama “Faizal Azumu” yang mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.

Semalam, Mahkamah Tinggi Alor Setar mengarah Menteri Besar itu memfailkan penyataan pembelaan dalam kes saman itu selewat-lewatnya 13 Februari ini.


Najib keluar 46 cek RM10.3 juta pada 2011, pemimpin politik antara penerima: Saksi

Sebanyak 46 cek berjumlah RM10.3 juta dikeluarkan Datuk Seri Najib Razak sekitar 2011 daripada akaun peribadinya yang didakwa daripada wang 1Malaysia Development Berhad (1MDB).

Mahkamah Tinggi Kuala Lumpur diberitahu hari ini, bekas Perdana Menteri itu mengeluarkan semua cek itu pelbagai tujuan, ia termasuk kepada pemimpin politik UMNO, UMNO Bahagian, yayasan, syarikat dan hotel.

Saksi ke-37 pendakwaan yang juga Pengurus Cawangan Ambank (M) Berhad Jalan Raja Chulan, R Uma Devi mengesahkan semua transaksi tersebut semasa ditunjukkan penyata akaun persendirian Najib dengan nombor akaun berakhir 694.

Saksi itu yang dirujuk kepada dokumen berkenaan oleh Timbalan Pendakwa Raya Najwa Bistamam, berkata antara penerima individu cek itu ialah bekas Timbalan Menteri Pengangkutan, Datuk Ab Aziz Kaprawi yang menerima RM100,000 dan bekas Timbalan Menteri Perdagangan Antarabangsa dan Industri, Datuk Jacob Dungau Sagan berjumlah RM200,000.

Katanya, antara parti politik yang menerima cek daripada akaun persendiriannya pula ialah UMNO Bahagian Tun Razak dan UMNO Bahagian Indera Mahkota; masing-masing berjumlah RM200,000.

Pembayaran melalui cek turut dibuat ke atas beberapa syarikat termasuk Jakel Trading berjumlah RM360,000; Institut Terjemahan Negara Malaysia Bhd (RM966,000); Semarak Konsortium Satu Sdn Bhd (RM2.2 juta); ORB Solutions Sdn Bhd (RM2.45 juta) dan Shangri- La Hotel Kuala Lumpur (RM395,782).

“Yayasan Tun Rahah pula menerima pembayaran daripada bekas Perdana Menteri itu berjumlah RM2 juta.” katanya.

Uma Devi berkata, Najib turut menerima faedah sebanyak RM1.25 juta melalui pembayaran dikreditkan ke dalam akaun persendiriannya itu pada tahun sama melalui 11 transaksi antara Februari hingga Disember 2011.

Saksi itu turut mengesahkan terdapat beberapa kemasukan wang faedah dengan jumlah yang diterima berbeza- beza mengikut baki semasa akaun pada setiap bulan.

Katanya akaun terbabit dibuka pada 13 Januari 2011 dan ditutup pada 30 Ogos 2013.

Uma Devi menyatakan demikian sewaktu sesi pemeriksaan utama pada perbicaraan terhadap Najib di hadapan Hakim Datuk Collin Lawrence Sequerah.

Najib, 69, sedang dibicarakan terhadap empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di lokasi sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


Mungkin setahun sahaja kalau dapat jadi PM kali ketiga: Dr Mahathir

Sekiranya dipilih menjadi Perdana Menteri (PM) kali ketiga, Tun Dr Mahathir Mohamad berkata mahu memegang jawatan itu selama setahun sahaja bukan sehingga habis penggal.

Dr Mahathir yang sebelum ini meletak jawatan secara tiba-tiba pada 2020 berkata sedia memegang jawatan sebagai PM sekali lagi sekiranya didesak tetapi tidak selama lima tahun dan akan menyerahkan jawatan kepada calon lain.

“Saya lebih suka berehat (dan) masih memainkan peranan sebagai penasihat tetapi jika orang terus mendesak saya, sukar untuk saya memikirkan diri sendiri sahaja.

“Jadi jika mereka terus mendesak saya sehingga tiada orang lain, saya akan terima (menjadi perdana menteri semula), tetapi tidak selama lima tahun lah. Mungkin satu tahun sahaja,” katanya dipetik laporan Malaysiakini.

Dr Mahathir menjawab soalan semasa program ‘Hard Talk with Dr Mahathir’ di Pusat Konvensyen Bangi hari ini.

Mahathir adalah PM keempat Malaysia selama 22 tahun antara 1981 dan 2003, ketika menerajui gabungan Barisan Nasional (BN).

Dia kemudiannya kembali sebagai PM di bawah pentadbiran Pakatan Harapan (PH) antara 2018 dan 2020.

Mahathir hari ini berkata dia tidak mahu orang ramai menganggap dia menubuhkan Pejuang dan Gerakan Tanah Air (GTA) selepas meninggalkan Bersatu untuk melonjakkan dirinya semula ke jawatan PM.

“Saya hanya mahu memastikan dasar yang membantu orang Melayu dapat dilaksanakan oleh kerajaan yang prihatin dan penyayang kepada rakyat, negara dan agama,” katanya.

Pada 2020, selepas peletakan jawatan Dr Mahathir, Presiden Bersatu Tan Sri Muhyiddin Yassin dipilih sebagai pengantinya selepas mendapat majoriti dikalangan ahli-ahli Parlimen ketika itu.


Hubungi pihak berkuasa jika alami kemurungan: Rina Harun

Anggota keluarga dan orang sekeliling perlu menghubungi pihak berkuasa jika didapati mana-mana individu dan kenalan mengalami masalah kemurungan, terutama ketika pandemik Covid-19 sekarang ini.

Menteri Pembangunan Wanita, Keluarga dan Masyrakat, Datuk Seri Rina Mohd Harun mengingatkan demikian kerana penyakit kemurungan berbeza daripada kesedihan dan individu yang mengalami perlu mendapat rawatan sewajarnya.

“Apabila mereka ini mengalami kemurungan, orang yang paling hampir tahu sama ada mereka ini murung adalah ahli keluarga bukan semestinya mereka yang mengalami kemurungan sahaja patut membuat panggilan kepada kami tetapi ahli keluarga juga perlu ambil peduli dalam keadaan sebegini.

“Kalau kita tengok mungkin rakan-rakan atau pun ahli keluarga kita berubah dari segi tingkah laku dan sebagainya cepat-cepat hubungi Talian Kasih,” katanya hari ini.

Rina mengulas mengenai kes bunuh diri ekoran tekanan disebabkan pandemic Covid-19.

Mengulas lanjut, kementeriannya mendapati punca utama mereka mengalami kemurungan sehingga membunuh diri antaranya tekanan ekonomi ekoran dibuang kerja dan tekanan kerja di rumah.

“Di kementerian, kita ada Talian Kasih 15999 yang beroperasi 24 jam dibuka kepada rakyat untuk membuat panggilan, tele kaunseling dengan kerjasama 300 kaunselor yang berdaftar yang boleh memberikan khidmat bimbingan kauseling, dan kita juga ada bilik gerakan Jabatan Kebajikan Masyarakat (JKM) di seluruh negara dan negeri-negeri juga dibuka.

“Kementerian juga akan menggerakkan Skuad Wanita Anti Jenayah (WAJA) yang telah dilatih,” katanya.

Kelmarin , seorang lelaki berusia 26 tahun yang mengalami kemurungan selepas perniagaannya mengalami kerugian dipercayai terjun sdari tingkat 10 Pangsapuri Seri Melur, Jalan Bagan Ajam, Pulau Pinang.

Isnin lalu, seorang lelaki mengurung isteri dan dua anaknya akibat tekanan perasaan yang dialami selepas hilang pekerjaan sebagai penjual kereta di Taman Nusa Intan, Seremban.

Sementara itu beliau berkata, lebih 1.7 juta warga emas di seluruh negara telah menerima suntikan vaksin Covid-19 menerusi Program Imunisasi Covid-19 Kebangsaan (PICK).

“Data sehingga 20 Jun itu menunjukkan, daripada jumlah itu seramai 568,282 warga emas telah lengkap menerima dua dos suntikan,” katanya kepada pemberita selepas menyampaikan sumbangan peribadinya berbentuk barang keperluan bagi menyokong Program Komuniti Gerobok Rezeki di Desa Vista, di Sepang, hari ini.

Katanya, kira-kira 2.6 juta daripada 3.2 juta warga emas di Malaysia mendaftar di aplikasi MySejahtera untuk mendapat suntikan Covid-19.


Bersatu perlu terus berani berjuang

Bersatu hanya boleh meneruskan perjuangannya dalam Pilihan Raya Umum Ke-15 (PRU-15) bersama Gerakan dan beberapa parti di Sabah serta Sarawak, sekiranya PAS membuat keputusan bersama UMNO dan Barisan Nasional (BN).

Ketua Penerangan Bersatu Selayang Daud Ibrahim berpendapat sekiranya pertemuan antara Presiden PAS Tan Sri Abdul Hadi Awang dan Presiden UMNO Datuk Seri Ahmad Zahid Hamidi menyebabkan parti Islam itu akan bersama Barisan Nasional (BN), maka Bersatu tidak boleh berbuat apa-apa.

Katanya setakat ini, Bersatu hanya bersama Gerakan, selain PAS dan beberapa parti di Sabah dan Sarawak, tetapi, tidak mustahil politik akan menjadi pertembungan satu lawan satu, dengan khemah besar berdepan BN.

“Andaikata pertemuan antara TG Abd Hadi menjadi kenyataan yang PAS akan bersama BN, apa yang Bersatu boleh buat ialah, meneruskan pertembungan ini secara berani, walaupun dilihat menghadapi kesukaran.

“Mungkin dalam senyap, pihak yang dilihat bermusuh dengan BN, mahu menjalankan tugas mereka, memberi kemenangan kepada BN, sebagai langkah menumbangkan Perikatan Nasional (PN),” katanya dalam kenyataan hari ini.

Daud berkata BN sebuah parti lama, yang berpengalaman dalam soal-soal “ambil mana yang sempat”, berbanding Bersatu berdiri tegas menolak rasuah, kleptokrat dan berintergriti.

Menurutnya jika PN gagal mendapat sokongan daripada parti-parti lain, ianya disebabkan parti berkenaan tidak mahu melawan rasuah, kleptokrasi atau tidak mahu mempertahankan integriti.

“Hitam lawannya putih. Siang lawannya malam. Apa yang dibawa oleh Bersatu, jika boleh dikongsi, akan dikongsi sama. Jika Bersatu mahu menentang rasuah, tidak ada sebab parti-parti lain tidak bersetuju, kecuali UMNO dan BN.

“Dari segi sejarahnya, BN memang terkenal dengan parti yang sering “memudahkan pemimpin mereka” masuk penjara, walaupun ada yang terlepas kerana teknikal.

“BN mempunyai senarai yang panjang barisan nama-nama besar dipenjarakan kerana rasuah, selain kes bunuh dan pecah amanah. Barangkali, pemimpin-pemimpin parti politik lain tidak kisah dengan apa yang diperjuangkan oleh Bersatu dan PN ini, menyebabkan mereka mahu BN terus hidup.

“Dari ceramah-ceramah yang kita dengar, mereka seolah-olah mahu menentang rasuah, menolak kleptokrat dan mempertahankan intergiriti, tetapi dari segi perbuatannya, mereka “memberi jalan” kemenangan kepada BN,” katanya.

Daud juga menjelaskan bahawa langkah untuk memecah undi adalah perkara biasa yang dilakukan bertujuan memenangkan pihak utama yang berasa tergugat.

“Inilah ujian terbesar, jika berlaku, terhadap Bersatu, yang sanggup meninggalkan Pakatan Harapan (PH) kerana ketidakadilan kepada orang Melayu, yang terkesan dengan perbuatan parti bukan Melayu terhadap mereka.

“Andaikata, rakyat memilih untuk memberi undi kepada PN, syukur Alhamdulilah. Tetapi, jika sebaliknya, tidak ada apa yang perlu dikecewakan, kerana “kalah seketika” untuk kemenangan yang lebih besar, adalah sesuatu yang lebih bermakna.

“Jika mereka menang, mustahil mereka dapat segala-galanya. Jika kita kalah, mustahil kita kalah semua. Kebijaksanaan Tan Sri Muhyiddin Yassin dalam menentukan hala tuju politik Bersatu dan PN perlu disokong. Tidak perlu dipersoalkan. Mustahil beliau melakukan sesuatu untuk melemahkan PN,” katanya.


Perancis usir enam warga Rusia disyaki pengintip

Enam warga Rusia disingkir Perancis selepas disyaki menjalankan tugas sebagai pengintip di bawah program perlindungan diplomatik.

Pendedahan itu diperoleh hasil daripada siasatan perisikan yang berjaya mengesan terdapat operasi rahsia dijalankan pengintip Rusia tersebut, kata Kementerian Luar Perancis.

“Enam ejen Rusia beroperasi di bawah perlindungan diplomatik, didapati aktivitinya bertentangan dengan kepentingan negara kita, sudah diisytiharkan sebagai persona non grata,” kata kementerian itu dalam kenyataan.

Kenyataan itu juga berkata perkhidmatan perisikan domestik DGSI mendapati pada 10 April, selepas satu siasatan yang panjang berjaya mengesan “operasi sulit dijalankan perkhidmatan perisikan Rusia di wilayah kami”.

Kementerian tidak memberikan butiran mengenai operasi itu.

Dalam tweet, Menteri Dalam Negeri Perancis Gerald Darmanin berkata DGSI “berjaya menggagalkan rangkaian ejen rahsia Rusia yang bekerja bertentangan dengan kepentingan kami”.

Darmanin berkata DGSI menjalankan “operasi intipan balas yang luar biasa” dan memuji organisasi itu.

Untuk rekod, Perancis pada 4 April mengumumkan pengusiran 35 diplomat Rusia sebagai tindak balas terhadap pencerobohan Moscow ke atas Ukraine.

Enam warga Rusia yang disyaki pengintip diusir tersebut adalah tambahan kepada 35 orang yang diusir sebelum ini, kata kementerian kepada AFP.


Cari Razak Baginda jika apa-apa berlaku, kata saksi dalam kes Altantuya

Mahkamah Tinggi di sini hari ini diberitahu bahawa wanita warga Mongolia yang mati dibunuh, Altantuya Shaariibuu pernah membuat laporan polis menyatakan ‘sekiranya apa-apa berlaku kepadanya, cari Razak Baginda’, hari yang sama wanita itu hilang hampir 16 tahun lepas.

Supt Tonny Anak Lunggan, 42, pegawai penyiasat dalam kes bunuh wanita itu berkata pada 3 Nov 2016 beliau dihubungi melalui telefon oleh DSP Gan Tack Guan memaklumkan bahawa satu laporan polis telah dibuat oleh Altantuya di Balai Polis Tun H.S. Lee pada 1.08 tengah hari, 19 Okt 2006, menurut laporan Bernama.

“Saya telah menyemak laporan polis itu melalui Police Reporting System (PRS) dan mencetaknya keluar. Saya dapati adalah benar bahawa laporan polis itu dibuat oleh Altantuya dan memaklumkan kepada DSP Gan dan Supt Zainol Samah mengenai laporan polis tersebut.

“Saya ingat satu perkara yang amat jelas. Altantuya nyatakan dalam laporan itu sekiranya apa-apa berlaku kepadanya, cari Razak Baginda (penganalisis politik Abdul Razak Baginda),” kata saksi ke-26 itu ketika membacakan pernyataan saksinya.

Beliau berkata demikian pada prosiding kes saman RM100 juta difailkan bapa Altantuya, Dr Shaariibuu Setev Shaariibuu dan keluarganya terhadap dua bekas anggota polis, Azilah Hadri dan Sirul Azhar Umar, Abdul Razak serta kerajaan Malaysia.

Kepada soalan peguam keluarga Altantuya, Sangeet Kaur Deo, saksi itu berkata Inspektor Zamilah Mamat telah ditugaskan sebagai pegawai penyiasat untuk menyiasat laporan polis tersebut, namun beliau tidak sempat mengambil keterangan daripada mendiang Altantuya.

Tonny, yang kini bertugas di Bahagian Pendakwaan dan Undang-undang Bukit Aman berkata adalah penting untuk siasatan dibuat terhadap laporan polis itu kerana ia dibuat oleh si mati dan berkait langsung dengan kehilangannya.

“Tambahan pula, laporan itu dibuat pada hari sama dengan kehilangan beliau (19 Okt 2006).

“Walaupun saya bukan pegawai penyiasat bagi laporan itu, saya masih mengambil kira laporan tersebut kerana berkait terus dengan siasatan saya khususnya terhadap laporan Namiraa Gerelmaa mengenai kehilangan rakannya (Altantuya),” katanya.

Menurut Tonny, kandungan laporan polis Namiraa menyatakan bahawa pada 19 Okt 2006, pada 7 malam, semasa beliau dan Altantuya berada di sebuah hotel, Altantuya telah menerima panggilan telefon daripada seorang lelaki yang memberitahu Altantuya bahawa suaminya meminta lelaki itu menjemput Altantuya pergi ke sebuah rumah di Damansara Heights.

“Kira-kira 8 malam, Altantuya kemudiannya menghubungi Namiraa dan menyatakan beliau sudah sampai di rumah suaminya bernama Abdul Razak Abdullah Baginda.

“Namiraa menyatakan bahawa beliau telah cuba menghubungi rakannya itu, namun gagal. Beliau membuat laporan polis kerana takut terjadi apa-apa hal keselamatan terhadap rakannya itu,” katanya.

Tonny berkata berdasarkan siasatan serta kandungan laporan polis tersebut, DSP Gan telah mengarahkan ASP Lim Meng Seah untuk menangkap Abdul Razak dan lelaki itu kemudian ditangkap pada 7 Nov 2006.

Sementara itu, Tonny berkata Abdul Razak juga telah membuat laporan polis pada 23 Okt 2006 berkenaan ugutan oleh Altantuya, yang juga dikenali sebagai Amina pada 17 Okt dan laporan berhubung gangguan daripada seorang lelaki serta dua perempuan warga asing, yang dibuat pada 20 Okt tahun sama.

Ditanya Sangeet adakah saksi itu tahu mengapa laporan polis tersebut dibuat tujuh hari selepas Altantuya pergi ke rumah Abdul Razak pada 17 Okt, Tony menjawab, beliau tidak tahu kenapa laporan oleh Abdul Razak dibuat lewat dan beliau tidak diberi penerangan berhubung perkara itu.

Pada 4 Jun 2007, ibu bapa Altantuya, Dr Shaariibuu dan isterinya, Altantsetseg Sanjaa serta dua cucu lelaki mereka, Mungunshagai Bayarjargal dan Altanshagai Munkhtulga, memfailkan saman RM100 juta terhadap dua bekas anggota polis Azilah Hadri dan Sirul Azhar Umar, Abdul Razak serta kerajaan Malaysia.

Bagaimanapun, nama Altanshagai Munkhtulga kemudian dikeluarkan daripada senarai plaintif apabila dia meninggal dunia pada 2017.

Dalam pernyataan tuntutan, keluarga itu mendakwa kematian Altantuya mengakibatkan mereka mengalami kejutan mental dan trauma psikologi, melayakkan mereka dibayar pampasan serta mendapat ganti rugi teladan dan ganti rugi teruk.

Perbicaraan di hadapan Hakim Datuk Vazeer Alam Mydin Meera bersambung esok.